
1. УВОД

Под појмом енергетика подразумевамо научну дисциплину која се бави проучавањем енергије, као и техничким коришћењем  расположивих извора енергије. Енергетика је грана привреде која омогућава снабдевање потрошача неопходном енергијом. Такође, енергетика је скуп привредних активности помоћу којих се истражују и производе примарни извори енергије, затим трансформишу, преносе и дистрибуирају до потрошача и као примарна или секундарна енергија рационално користе. Енергетика се бави производњом и прометом чврстих, течних и гасовитих енергената као и електричном и нуклеарном енергијом. Неки облици енергије се добијају из необновљивих извора енергије, а неки из обновљивих извора енергије. 

Према Закону о енергетици енергија из обновљивих извора је енергија произведена из нефосилних обновљивих извора као што су: водотокови, биомаса, ветар, сунце, биогас, депонијски гас, гас из погона за прераду канализационих вода и извори геотермалне енергије. Слободна дефиниција обновљивих извора енергије је да се они троше истом брзином којом се обнављају. Из тог разлога угаљ, нафта и гас као и нукларна постројења (нуклеарке) не спадају у обновљиве изворе енергије јер је за њихово стварање потребно далеко више времена, него што се потроши па ове изворе енергије називамо необновљивим изворима енергије. Залихе сирове нафте и природног гаса се због енормне експлоатације реално све више смањују па је неопходно у већој мери укључити и друге могуће изворе енергије, а ту се превасходно мисли на обновљиве изворе енергије. 

Енергетски сектор у Србији (производња електричне енергије и даљинско грејање) игра кључну улогу у српској привреди. Биће неопходне реформе за јачање сектора како би био у стању да настави са даљим пружањем својих основних услуга становништву и предузећима у Србији док се међународна тржишта и регуларни режими рапидно мењају. Пред енергетским сектором стоји неколико изазова у наредним деценијама, а то су: 

1) повећање сигурног и поузданог снабдевања енергијом и енергентима;
2) повећано коришћење обновљивих извора енергије;

3) повећање енергетске ефикасности са аспекта производње и потрошње енергије;

4) диверсификација извора снабдевања;

5) смањење интензитета угљеника и

6) смањење других утицаја на животну средину. 

Усвајањем Закона о енергетици, Србија се нашла у доброј позицији да преузме неопходне реформе и да подстакне развој свог енергетског сектора. Србија ће морати да ојача своје административне капацитете како би се осигурало ефикасно спровођење и јачање њених законских обавеза у енергетском сектору, укључујући и заштиту животне средине. 

2. 
ЕНЕРГЕТСКИ СЕКТОР У СРБИЈИ

Енергетски сектор је стратешки извор у државном власништву. Овај сектор је развојни фактор јер подстиче инвестиције и има утицај на стратешки, економски, технолошки и социјални развој привреде. Србија има неефикасан електроенергетски сектор и постоји потреба за његовим реконструисањем. Главни нагласак је стављен на будући развој ЕПС-а. Већина електричне енергије у Србији се тренутно производи у електранама на угаљ и у хидроелектранама. Енергетски сектор се састоји од следећих постројења/система:

1) електроенергетски извори, са 7124 MW инсталисаних капацитета од којих је 3936 MW инсталисано у термоелектранама на лигнит, 353 MW у термоелектранама-топланама на мазут/природни гас и 2835 MW у хидроелектранама без капацитета на КиМ (Табела 1.);
2) систем за пренос електричне енергије (високонапонска мрежа са одговарајућим трафостаницама), напона 400, 220 и 110 kV, укупне дужине преко 9500 km;

3) електродистрибутивни системи, који су лоцирани у центрима потрошача електричне енергије и који преузимањем електричне енергије до домаћих произвођача и/или увоза врше продају крајњим потрошачима, углавном грађанима и мањим индустријским предузећима, укључујући и јавну потрошњу.

	Врста термоенергетског објекта
	Инсталисана нето снага

	
	са капацитетима на

Косову и Метохији
	%
	без капацитета на

Косову и Метохији
	%

	Термоелектране на лигнит
	5171
	61,9
	3936
	55,3

	Термоелектране топлане (на гас и мазут)
	353
	4,2
	353
	5,0

	Хидроелектране
	2835
	33,9
	2835
	39,7

	УКУПНО
	8359
	100,0
	7124
	100,0


Табела 1. Инсталисана снага електрана у МW
Енергетски сектор Србије има одређене предности: повољне структурне капацитете за производњу електричне енергије (1/3 хидроелектране и 2/3 термоелектране на лигнит), повољне природне услове – водени потенцијал и угаљ (лигнит), централну географску позицију у региону, добру повезаност преносног електроенергетског система са суседним земљама и школован и стручан кадар. Ипак, енергетски систем има и своје недостатке. Електроенергетска структура у Србији, по мишљењу експерата, постала је технолошки застарела, за њену реконструкцију потребне су значајне инвестиције. Такође, оперативна ефикасност је на ниском нивоу. Према проценама Агенције за енергетску ефикасност Србије, потрошња енергије у Србији би могла да буде смањена за више од 50% са ефикасним грејањем и унапређењем енергетске ефикасности у индустрији. Такође, присутан је и високи проценат потрошње при конверзији електричне енергије (око 10%), као и 15% губитака због лоших услова електро-дистрибутивне мреже. 
3. НЕОБНОВЉИВИ ЕНЕРГЕТСКИ РЕСУРСИ РЕПУБЛИКЕ СРБИЈЕ,

ЊИХОВО СТАЊЕ И РАЗВОЈ
3.1.  Угаљ 

Угаљ представља значајан енергетски ресурс у Србији. За разлику од Европске уније која је одавно напустила концепт доминантног ослањањана на угаљ као примарни енергент, у Србији је угаљ још увек основни примарни енергент. Производња угља врши се из рудника са површинском и подземном експлоатацијом. У укупној структури потрошње примарне енергије у Србији у 2006. години, угаљ учествује са 53%, нафта са 27%, природни гас са 13%, док остали примарни енергенти у које убрајамо биогорива и обновљиве изворе учествују са свега 7%. Примећујемо да је угаљ у овој структури далеко испред осталих примарних енергената. С обзиром да се Србија ослања на угаљ у производњи електричне енергије, то је разлог веће потрошње угља у односу на остале енергенте. 
Сектор угља у оквиру којег се врши експлоатација и прерада угља из рудника са површинском експлоатацијом, у три рударска басена: Колубарски, Костолачки и Косовско – Метохијски, који не функционише у саставу енергетског система Србије због прелазног статуса јужне покраине. Преко 95% укупне производње угља на површинским коповима користи се за производњу електричне енергије. За финалну потрошњу користи се угаљ из осам рудника са подземном експлоатацијом, у којима се врши експлоатација каменог угља (Вршка Чука, Ибарски рудници), мрки угаљ (Рембас, Соко, Јасеновац, Боговина и Штавањ) и лигнит (Лубница). Производња остварена у овим рудницима током 2008.године је била 66102 t каменог угља, 387004 t мрког угља и 60680 t лигнита. 
Недостатак овог ресурса може представљати значајан ограничавајући фактор развоја енергетике ослоњене на домаће ресурсе, с обзиром на то да су економске резерве лигнита у рудницима Колубаре (2,2 Gt) и Костолца (700 Mt), а годишњи капацитет експлоатације je 37 Mt лигнита. Резерве у Колубарском и Костолачком басену гарантују још 55 година експлоатације на садашњем нивоу годишње експлоатације. Значајан је податак да се само на једном површинском копу Колубаре откопава угаљ који учествује са 32 % у производњи електричне енергије у Републици Србији. 
У тешко наслеђе енергетског система Републике Србије спадају  проблеми у заштити животне средине, који су последица дуготрајне кризе у последњој деценији 20. века. Током тих година, у енергетском сектору се обављали задаци у области производње електричне енергије, а заштита животне средине је, нажалост, била у другом плану. То је оставило трага на непосредном окружењу постојења и објеката у енергетском сектору, али и шире, с обзиром на пренос негативних утицаја производње електричне енергије на бази угља  на животну средину. Продукти сагоревања су сумпорни и азотни оксиди, који са честичним загађењем одлазе у ваздух и заједно са атмосферским падавинама дају киселе кише, које имају негативан утицај на цео биљни свет. У оквиру "Стратегије примене механизама чистог развоја у енергетском сектору Републике Србије" извршена је поред осталог и анализа расположивих статистичких података о потрошњи енергије у Србији за период од  2004. до 2006. године. Тада је утврђено да највећи удео у укупној емисији CO2 при сагоревању фосилних горива има производња електричне енергије из угља, око 58%.
Новим инвестицијама у нафтном сектору могло би да се приступи експлоатабилним резервама од око 155 милиона тона угља. Годишња производња угља у овом случају, а и пласирање би могло достићи чак 3 милиона тона комерцијалног угља. 
3.2.  Нафта 
Други важан енергент са становишта потрошње у Србији је сирова нафта. Сектор нафте обухвата капацитете за експлоатацију домаћих резерви нафте, прераду сирове нафте, транспорт, дистрибуцију и продају нафте и нафтних деривата. 

Производња нафте и гаса у Србији обавља се на 59 нафтних поља са 815 бушотина на којима се примењују различите методе експлоатације. Нафтна индустрија Србије а.д. (НИС а.д.) је једина компанија у Србији која се бави истраживањем и производњом нафте и гаса. Највећи број технолошких процеса, постројења и опреме је застарео и не задовољава критеријуме савремене производње, енергетске, еколошке и употребне ефикасности. Услед ниског улагања у области домаћег истражног и експоатационог простора нафте присутан је стални пад производње, док у области прераде нафте због застарелих технологија рафинерије нису у могућности да производе деривате према европским стандардима. Постојећа лежишта налазе се у Панонском басену. Годишња производња износи око 0,7 Mt сирове нафте, што је око 17 % потреба Републике Србије, која годишње троши око 4,13 Mt. Прерада нафте одвија се у две рафинерије у саставу НИС а.д. укупног капацитета прераде 7,3 милиона тона сирове нафте годишње у Панчеву и Новом Саду. У њима се производе моторна и енергетска горива, путни и индустријски битумени, петрохемијске сировине, специјални бензини, растварачи и други производи на бази нафте. Транспорт деривата нафте у Србији се обавља железничким, бродским и друмским саобраћајем. Од рафинерија до терминалних постројења углавном се обавља железничким и бродским транспортом, а у развозу, до крајњих потрошача, друмским. Тренутно расположиви капацитети ових врста транспорта задовољавају потребе за транспорт овог енергента. Једини давалац услуга цевоводног транспорта у Србији је ЈП "Транснафта". Делатности овог јавног предузећа су транспорт нафте нафтоводима (актуелна делатност) и деривата нафте продуктоводима (планирана делатност) на целој територији Републике Србије. Малопродаја деривата нафте на територији Србије се обавља кроз развијену и разгранату трговачку мрежу од око 1440 малопродајних објеката. Ову мрежу, у којој је најдоминантнији "НИС Петрол", огранак НИС а.д., чине и мреже малопродајних објеката великих светских и регионалних нафтних компанија.

У складу са Законом о енергетици производња, транспорт и трговина нафтом и нафтним дериватима су енергетске делатности. Потребно је донети одговарајућу подзаконску регулативу која ће стимулисати домаћу производњу ове врсте горива, као и стављање ове врсте горива у промет. С обзиром да Србија не располаже довољним резервама нафте принуђена је да своје потребе подмирује из увоза. У 2012. години регистрован је увоз биодизела у износу од 1916 тона што је мање од 1% од укупне количине нафтних деривата који су увежени у 2012. години. У 2013. години снабдевање сировом нафтом за прераду у рафинеријама обезбедиће се из домаће производње (43%) и из увоза (57%) од укупних потреба.

Развој нафтног сектора подразумева обезбеђивање редовног снабдевања и повећање сигурности снабдевања нафтом и нафтним дериватима у складу са прогнозама даљег раста потрошње ових енергената. Развој у области транспорта нафте и нафтних деривата у будућности подразумева активност на стратешко – развојном пројекту изградње система продуктовода кроз Републику Србију. Поред овог пројекта потребна је и рехабилитација продуктовода Панчево – Темишвар, а могућа је и изградња нафтовода којом би се произведена нафта у Румунији транспортовала до рафинерије у Панчеву. Тренутно ова идеја није реална али је не треба у потпуности одбацити због стратешког значаја транспорта каспијске и руске нафте на подручје земаља југоисточне и централне Европе. Даљи развој нафтног сектора Републике Србије у великој мери зависи од активности иностраног, већинског власника Нафтне индустрије Србије као и активности других учесника на нафтном тржишту. У следећој табели је приказана процена инвестиција потребних за достизање подсекторских циљева као и њихову реализацију до 2025.године. 
	Подобласт
	Активности
	Инвестиција (милиона ЕУР)

	Истраживање и производња нафте и природног гаса
	Истраживања у земљи и региону у циљу проналаска нових лежишта. Примена нових технологија и метода експлоатације.
	800

	Рафинеријска прерада нафте
	Повећање дубине прераде и даља модернизација рафинерија у Панчеву и Новом Саду
	750

	Промет деривата нафте
	Модернизација бензинских станица и изградња нових. Изградња нових резервоарских капацитета. Модернизација пунилишта. Набавка савремених транспортних средстава.
	160

	Транспорт нафте и деривата нафте
	Пројекат изградње система продуктовода кроз Републику Србију
	170


Табела 2. Процена инвестиција у сектору нафте

3.3. Природни гас

У Републици Србији користи се природни гас са домаћих налазишта и увозни гас. Сектор природног гаса у оквиру кога се осим увоза гаса, обавља експлоатација домаћих резерви природног гаса, њихова примарна прерада, сакупљање, транспорт и дистрибуција до крајњих потрошача гаса. Највећа налазишта природног гаса смештена су у Војводини, а капацитет ових налазишта довољан је да задовољи око 20% тренутних потреба Републике Србије за природним гасом. Једина компанија у Србији која се бави истраживањем и производњом природног гаса је НИС а.д., а у саставу НИС-а је и рафинерија гаса у Елмиру, чија је основна делатност припрема домаћег природног гаса за транспорт и производњу течног гаса и бензина. Недостајуће количине гаса Србија је увозила и увозиће у даљем периоду из Русије. Цео гасоводни систем високог притиска у власништву је ЈП "Србијагас".


Потребне количине природног гаса у 2013.години обезбедиће се 17% из домаће производње и 83% из увоза. Укупна домаћа производња у 2013. години планирана је у количини од 484,667 милиона m3, што је за 1% мање у односу на процењену производњу у 2012. години која износи 491,818 m 3. Увозом природног гаса обезбедиће се преостале потребне количине у 2013. години у износу од 2449,921 милиона m3, што је за 35% више од процењеног увоза у 2012. години који износи 1816,055 милиона m3. Планиране количине  за финалну потрошњу у енергетске сврхе износе 1526,075 милиона m3. У финалној потрошњи природног гаса индустрија учествује са 71,3%, саобраћај 0,3%, домаћинства 17,2%, јавне и комерцијалне делатности 9,7% и пољопривреда 1,6%. 

Развој новог концепта нафтно-геолошких истраживања омогућиће откривање нових резерви нафте и гаса. Основни елементи новог програма ових истраживања за наредних 10 година, у великој мери зависе од резултата регионалних нафтно-геолошких више фаза, а свака наредна зависиће од резултата претходне. Примена савремених софтверских пакета за симулацију лежишта, као и обављена истраживања на постојећим лежиштима потврдила су постојање знатно већих резерви од претходно дефинисаних. Развој овог сектора захтева обезбеђење гасоводне инфраструктуре у свим деловима земље и обезбеђење интерконекције са суседним државама: Бугарском, Румунијом, Хрватском, Македонијом и др. Овим би се отворила могућност допремања на тржиште природног гаса и из других праваца снабдевања. Од великог је значаја реализација гасовода Јужни ток који треба да омогући сигурно снабдевање природним гасом Европе и целокупног региона у будућем периоду, а у плану је да рад гасовода почне крајем 2015. године. Такође ће реализација овог гасовода омогућити значајније коришћење природног гаса за комбиновану производњу топлотне и електричне енергије. Процена потребних инвестиција у сектору природног гаса дата је у следећој табели. 
	Пројекат
	Инвестиција до 2020. године (милиона евра)

	Гасовод "Јужни ток"
	1.700

	Интерконекција са земљама региона
	120

	Нова складишта гаса
	100

	Завршетак гасификације РС и рехибилитација постојећег гасоводног система
	500

	Кумулативна инвестиција (милиона евра)
	2.420


Табела 3. Процена инвестиције у сектору природног гаса
Укупне резерве фосилних горива у Републици Србији дате су у Табели 4 и на слици 1.
	Енергетски ресурс
	Експлоатационе

резерве (Мтен)
	Геолошке

резерве (Мтен)

	Лигнит (површинска експлоатација)
	2616
	3753

	Камени и мрки угаљ (подземна експлоатација)
	125
	130

	Нафта и природни гас
	20
	60


Табела 4. Укупне резерве фосилних горива у Републици Србији

Слика 1. Укупне резерве фосилних горива у Републици Србији

3.4. Нуклеарне електране  

Нацрт стратегије развоја енергетског сектора до 2025. године оцењује да изградњу нуклеарних електрана као могућност не треба потпуно искључити, с обзиром на еколошка ограничења за производњу струје и будуће потребе. Процена је да би од 10 до 15 година од тренутка укидања забране изградње нуклеарних електрана био минималан неопходни период за превазилажење проблема и недостатака, до почетка евентуалног рада таквог постројења у Србији, наводи се у Нацрту стратегије. Подсећа се још и то да је у Србији још на снази Закон о забрани изградње нуклеарних електрана и да не постоји регулаторни и административни оквир који би регулисао изградњу и рад тих објеката. Као проблем за изградњу нуклеарних електрана наводи се да у Србији не постоји ни научни, ни стручни кадар који би пратио изградњу и рад тих постројења, а прекинуто је и школовање кадрова за потребе нуклеарне енергетике. 

3.5. Панонски басен – значајне резерве нафте и гаса


У Панонском басену још постоје значајне резерве нафте и гаса, иако се истраживања и експлоатација изводе више од 60 година. Доказ су стална открића угљоводоника, као и повећање производње у Нафтној индустрији Србије (НИС) последњих година. Овоме свакако доприносе и значајна улагања НИС-а, а до нових количина нафте и гаса и повећања резерви стићи ће се уз помоћ нових технологија. Од примене нових технологија очекује се прираст резерви угљоводоника, повећање производње, прераде и квалитета производа и смањење производних трошкова и негативног утицаја на животну средину. На основу шесдесетогодишњег искуства у истраживању нафте и гаса на овом простору и након обраде и анализе прикупљених података, обављено је ново картирање стратиграфских хоризоната српског дела Басена и почело је да се ради на  издвајању могућих перспективних локалитета за нова истраживања и њиховом рангирању према потенцијалу. То је омогућило постављање циљева за будућа истраживања. У складу са тим, у току су истражни радови који предвиђају 3Д истраживања високе резолуције, дубоку динамичку обраду података, раздвајање угљева од песка засићеног нафтом или гасом (што је у овом басену чест случај), фацијалну анализу, а однедавно се премињује и нова метода бушења малим пречником (Slim Hole метода). Такође, настављено је доистраживање старих лежишта које даје добре резултате. Прошле године НИС је успешно започео истраживање малих лежишта нафте и гаса бушотинама малог пречника (slim hole). Откривена су нова гасна лежишта која ће повећати производњу и обезбедити стратешке резерве овог енергента. Приоритетно подручје остаје Панонски басен, који покрива делове Србије, БиХ, Хрватске, Мађарске и Румуније. Очекује се да ће оперативне могућности НИС-а, примена савремених технологија, искуство наших стручњака и геолошко познавање региона допринети успешности истраживања.  У циљу повећања производње и прираста резерви у Панонском басену неопходна је примена модерних технологија. Једна од могућности за то је и сарадња са светским лидерима. Један од стратешких циљева компаније НИС је да производи нафту и гас на ефикасан начин и води рачуна о рационалном коришћењу резерви. 

Даљи правци у сектору нафте и гаса зависе од резултата геолошких истраживања за налажење нових налазишта и ревитализацију постојећих.
Кључни проблеми су следећи: превелико ослањање на употребу фосилних горива, диспропорција између геолошких и експлоатационих резерви угља, нафте и природног гаса, што указује на могуће неизвесности у располагању тим резервама у наредном периоду.
Секторски циљеви обухватају:
1) експлоатацију необновљивих природних ресурса на начин који обезбеђује најбољу дугорочну енергетску сигурност и при томе најмање деградира животну средину и не угрожава здравље људи; 
2) налажење нових лежишта и одрживо коришћење необновљивих природних ресурса на најефикаснији и најрационалнији начин;
3) примену савремених метода истраживања нафте и гаса у домаћем истражном простору, модернизацију рафинеријских капацитета да би се задовољили садашњи и планирани захтеви у квалитету производа, дистрибуцији и промету нафтних деривата уз примену свих еколошких прописа у области прераде, дистрибуције и промета нафтних деривата; 
4) замену фосилних горива односно необновљивих извора енергије обновљивим изворима енергије, уз одређене економске подстицајне мере.
За даљу експлоатацију и прераду нафте и гаса потребно је технолошки модернизовати постојеће енергетске изворе/објекте, увести енергетски ефикасне и еколошки прихватљиве технологије, изградити нове транзитне инфраструктуре објекте/изворе снабдевања, изградити продуктоводе за транспорт нафтних деривата, увести системе за праћење и мере за заштиту животне средине. 

4. ОБНОВЉИВИ ЕНЕРГЕТСКИ РЕСУРСИ РЕПУБЛИКЕ СРБИЈЕ,

ЊИХОВО СТАЊЕ И РАЗВОЈ


Употреба обновљивих извора енергије је једна од кључних компоненти одрживог развоја која омогућава рационалне економске, еколошке и социјалне ефекте. Подршка развоју коришћења обновљивих извора енергије постаје веома важан циљ у оквиру Европске уније. Обновљиви извори енергије су актуелно питање у свим развијеним земљама. Они су постали актуелни у Србији током процеса њеног приступања Европској унији. Обновљива енергија попут биомасе, ветра и мини хидроелектрана добија све већу пажњу од стране влада, потенцијалних инвеститора и потрошача. Србија поседује значајне ресурсе обновљиве енергије за задовољавање ове врсте тражње, а српска Влада је развила стратегију за искоришћавање ове прилике. У складу са Директивом 2009/28/Е3 и Одлуком Министарског савета Енергетске заједнице од 18.октобра 2012. године одређен је веома амбициозан обавезујући циљ за Републику Србију који износи 27% обновљивих извора енергије у њеној бруто финалној потрошњи енергије у 2020. години.

Слика 2. Структура ОИЕ у Републици Србији

Обновљиви извори енергије са процењеним технички искористивим потенцијалом од око 5,6 Мtое годишње (Слика 2.) могу значајно допринети мањем коришћењу фосилних горива и остваривању дефинисаних циљева о уделу обновљивих извора у укупној финалној потрошњи енергије, као и унапређењу животне средине. Потенцијал биомасе износи око 3,4 Мtое годишње (2,3 Мtое  је неискоришћени , а 1,1 Мtое  се већ користи), 1,7 Мtое у хидропотенцијалу (0,8 Мtое годишње је неискоришћени, а 0,9 Мtое годишње је искоришћени хидропотенцијал), 0,2 Мtое  годишње у геотермалној енергији, 0,1 Мtое годишње у енергији ветра, 0,2 Мtое годишње у соларној енергији и 0,04 Мtое годишње у биоразградљивом делу отпада. Република Србија од укупно расположивог техничког потенцијала обновљивих извора енергије већ користи 35% (0,9 Мtое  искоришћеног хидро потенцијала и 1,06 Мtое искоришћеног потенцијала биомасе и геотермалне енергије). 
4.1. СТАЊЕ И РАЗВОЈ БИОМАСЕ У РЕПУБЛИЦИ СРБИЈИ


Биомаса представља обновљиви извор енергије који се може користити као замена за фосилна горива у производњи топлотне и електричне енергије. За разлику од фосилних горива, сагоревањем биомасе се не повећава количина CO2 у атмосфтери, те се самим тим остварује позитиван утицај на животну средину. 

Тренутно стање сектора обновљивих извора енергије у Србији је веома лоше, иако Србија има добре потенцијале за развој на овом пољу. Примера ради, укупан енергетски потенцијал биомасе у Србији износи приближно 2,7 милиона ten , што је количина већа од укупне потрошње нафте у пољопривредној производњи Србије. Од тога око 1,7 милиона ten лежи у остацима пољопривредне производње и око 1 милион ten  у дрвној биомаси.

У Србији се биомаса углавном употребљава на традиционалан начин и то у виду енергије за грејање, кување или загревање воде. Поред ових видова употребе, биомаса се може користити и у когенерацијским постројењима за производњу електричне и топлотне енергије, потом као сировина за производњу биогорива, а може се користити и у индустрији за производњу влакана и хемикалија.
Као извор обновљиве енергије, биомасу можемо поделити на:

1) дрвну биомасу (пиљевина, остаци приликом орезивања дрвећа и сл.);

2) жетвени остаци (пшенична слама, кукурузовина и сл.);

3) животињски отпад и остаци (животињски измет, лешине животиња и сл.);

4) биомаса из отпада (зелена фракција кућног отпада, муљ из колектора пречишћивача воде и сл.).

Од свих наведених облика биомасе, тренутно се у енергетском смислу највише експлоатаише дрвна биомаса. Такође, врло важан извор биомасе у Србији (нарочито у АП Војводини) представља биљна биомаса у пољопривреди. Када се говори о биомаси у пољопривреди, онда се, пре свега, мисли на биљне остатке из биљне, воћарске и виноградарске производње. Процењено је да се сваке године у Србији произведе укупна количина од 12,5 милиона тона биомасе, од тога у Војводини 9 милиона тона (72%). 

У зависности од агрегатног стања биомаса се може поделити на:

1) чврста (брикетирана биомаса, палетирана биомаса);

2) течна (биоетанол, биометанол и биодизел);

3) гасовита (биогас, депонијски отпад).
4.1.1. Биомаса из дрвне индустрије (шумарства)

Шуме у Србији покривају површину од 7,98 милиона хектара,  што представља око 25,6% 
укупне територије Србије. Један велики регион са општинама које имају велику покривеност своје територије шумом налази се на истоку Србије што се јасно види и са слике 3. Тај регион сачињавају општине Мајданпек (преко 80%), затим Кучево, Жагубица, Деспотовац, Бор и Баљевац (све по 41-60%). Други велики регион богат шумом се налази на југозападу Србије, и сачињавају га општине Пријепоље (преко 80%), Прибој и Куршумлија (61-80%) и неколико суседних општина са уделом површине под шумом између 41 и 60% од територије општине. Од 146 општина у Србији у 28 општина је површина под шумом већа од 40% територије општине.

Шуме у Србији су углавном листопадне. Листопадне шуме покривају око 1,235 милиона хектара, док четинарске шуме покривају око 0,182 милиона хектара. Мешана станишта у шумама, са листопадним и четинарским дрвећем, покривају око 0,567 милиона хектара (Табела 5.).

	Површина (ha)
	Листопадне шуме
	Четинарске шуме
	Мешана станишта
	Укупно

	У Србији
	1,235
	0,182
	0,567
	1,984

	Државне
	0,627
	0,120
	0,274
	1,021

	Приватне
	0,609
	0,062
	0,292
	0,963

	Војводина
	0,093
	0,001
	0,069
	0,163


Табела 5. Врсте шума, њихова површина и власништво


Биоенергија, нарочито енергија на бази дрвета, не утичу негативно на животну средину, локално је доступна и представља економичан извор енергије, али може значајно да допринесе енергетским потребама Србије, смањујући тако ефекат стаклене баште у том процесу. Влада Републике Србије је усвојила "Стратегију развоја енергетике Републике Србије до 2015.године". Међу осталим мерама, према овој стратегији, очекује се да ће се потрошња горива на бази дрвета у земљи дуплирати до 2015.године. Планирано је да се у различитим деловима земље израде додатни системи даљинског грејања. Да би се остварили ови циљеви, Влада предвиђа подстицаје и субвенције за кориснике ефикасних технологија за горива на бази дрвета и такође обезбеђење специјалних подстицаја малим и средњим предузећима из области шумарства која су укључена у одрживу производњу ових горива за производњу и снабдевање горивима на бази дрвета.


Биомасу из дрвне индустрије користимо као гориво у котловима и као сировину за производњу пелета и брикета. Често је отпад који оптерећује пословање дрвних индустрија много јефтиније и квалитетније гориво од шумске биомасе, а такође је далеко оправданије за коришћење него фосилна горива. Основне карактеристике при употреби дрвне биомасе као енергента исте су као код сваког горива: хемијски састав, топлотна моћ, температура самозапаљења, температура сагоревања, физичка својства која утичу на топлотну моћ. Основна величина за прорачун енергије из одређене количине дрвета јесте његова топлотна вредност (моћ). 


Србија има огроман потенцијал неискоришћених дрвних извора за енергију. Процењена количина само дрвне биомасе у Србији, која се може користити као гориво, износи око 1,65 милиона m3 годишње, док се енергетски потенцијал шумске биомасе, остављене да се разлаже после производње дрвних сортимената, процењује на 15,6 милиона GJ годишње.

Међутим, упркос овом потенцијалу, дрво заузима још увек ниске позиције у задовољењу енергетских потреба. Главни разлог за то је велико неразумевање да домаће снабдевање дрвном биомасом може да обезбеди чисту енергију из обновљивог извора као и додатне користи које дрво пружа. За Србију, неке од ових користи укључују повећање инвестиција у развој шума које ће резултирати повећаним економским активностима у шумарству, повећаним одрживим газдовањем шума, значајним смањењем трошкова фосилних горива који се увозе као и смањењем ефекта стаклене баште који ће настати употребом ефикасних и ниско емисионих уређаја и технологија на бази дрвне биомасе. Са више од 12 милиона тона производње дрвног отпада годишње, Србија има у будућности потенцијал да развија свој биоенергетски сектор нарочито за производњу електричне и топлотне енергије. 

Слика 3. Удео површине под шумом у укупној територији општине



Постоје две главне врсте чврстог биогорива. Једна врста биогорива обухвата огревно дрво, сечку, пиљевину и друге дрвне остатке без било какве примене. А друга врста биогорива обухвата пелете и брикете, биогорива која се наменски производе повећањем њихове насипне густине.


Пиљевина се обично јавља у пиланама и у другим предузећима дрвне прераде. Крупнија пиљевина или сечка, може и наменски да се производи за потребе коришћења као гориво за производњу електричне или топлотне енергије. Наменска производња сечке је обично за потребе домаћинстава. 

Производња пелета и брикета је у експанзији. Због своје релативно велике димензије брикети нису погодни за мале и средње котлове са аутоматским дозирањем, за разлику од пелета. Брикети су погодни за котлове и ложишта са ручним ложиштем. Пелети могу бити коришћени у малим котловима са аутоматском регулацијом, пошто се дозирање горива може регулисати. Постоје произвођачи брикета у Србији, али је обим њихове производње релативно мали. Производња дрвених пелета постаје све чешћа у Србији. Принцип производње пелета је исти. Пелете би требало производити из чистог дрвета, али то није обавезно. Пелети могу бити произведени из дрвног отпада који је чисто дрво, а могу бити произведени са адитивима, али они морају задовољити захтеве по питању максималног садржаја штетних материја. Власничка структура постојећих фабрика за пелете у Србији и оних планираних за изградњу је мешовита. Неке фабрике су у заједничком власништву домаће и стране фирме, неке су у потпуности стране или домаће. Технологије примењене за производњу дрвених пелета у овим предузећима су углавном из Европе. 

4.1.2. Биомаса из пољопривреде


Пољопривредну биомасу чине остаци једногодишњих култура као што су: слама, кукурузовина, окласак, стабљике, љуске итд. За Србију би посебно била интересантна употреба остатака и отпадака у циљу добијања енергије, топлотне а и електричне, плус ако се зна да је 58% територије под обрадивим површинама. Искуства из развијених земаља показују како се ради о вредном извору енергије који не би требало занемарити. 

Пољопривреда је производња код које су улагања енергије мања од добијене (произведене) енергије.
	Редни бр.
	Биомаса
	Биомаса за сагоревање (25% од укупне) (103 t)
	Доња топлотна моћ (МЈ/kg)
	Еквивалентна вредност лаког уља за ложење (103 t)

	1.
	Пшенична слама
	743,75
	14
	247,92

	2.
	Јечмена слама
	103,13
	14,2
	34,87

	3.
	Овсена слама
	6,4
	14,5
	2,21

	4.
	Ражена слама
	3
	14
	1

	5.
	Кукурузовина
	1787,5
	13,5
	574,55

	6.
	Кукурузовина семенског кукуруза
	21,56
	13,85
	7,11

	7.
	Окласак
	357
	14,7
	124,95

	8.
	Стабљика сунцокрета
	200
	14,5
	69,05

	9.
	Љуске од сунцокрета
	30
	17,55
	12,54

	10.
	Слама од соје
	80
	15,7
	29,9

	11.
	Слама уљане репице
	75
	17,4
	31,07

	12.
	Стабљика хмеља
	1,98
	14
	0,66

	13.
	Стабљика дувана
	0,26
	13,85
	0,09

	14.
	Остаци резидбе у воћњацима
	289,44
	14,15
	97,5

	15.
	Остаци резидбе у виноградима
	71,55
	14
	23,85

	
	УКУПНО:
	3770,57
	219,9
	1257,27


Табела 6. Енергетски потенцијал биомасе из остатка пољопривредне производње у Србији

Коришћењем биомасе из остатка пољопривредне производње за пољопривреду повећава се степен енергетске аутономности пољопривреде. У Србији постоје компетентни кадровски потенцијали и производно искуство за градњу постројења за сагоревање биомасе. 
4.1.3. Биомаса из животињског отпада и остатака


Остатак сточарске производње представља, такође, потенцијално занимљив извор обновљиве енергије у Србији. У највећој мери остатак сточарске производње отпада на животињски измет који се може користити као сировина за производњу биогаса. Једно од главних питања у производњи биогаса је колико се од јединице органске материје може добити биогаса. С обзиром на то да добијање биогаса зависи од многих чинилаца, могу се дати само одређене границе приказане у следећој табели. 
	Органска материја
	Количина биогаса m3/l

	Говеђе ђубриво
	90 – 310

	Свињско ђубриво
	340 – 550

	Кокошје ђубриво
	310 – 620

	Стајско ђубриво
	175 – 280


Табела 7. Количина добијеног биогаса из појединих врста органске материје


Негде око 110 тона стајњака и 250 тона кукурузне силаже годишње је довољно да се добије око 8 000 000 kWh струје, што је уштеда око 16000 тона лигнита плус не остаје велика количина штетног пепела.  Биогас је мешавина метана CH4 (40%-75%), угљен диоксида CO2 (25% - 60%) и одприлике 2% осталих гасова. Један и по кубик биогаса је раван са једним кубиком природног гаса који увозимо. 

Слика 4. Енергетски потенцијал биомасе у Србији

4.1.4. Биомаса из отпада


Правилно сакупљање и третирање комуналног чврстог отпада представља један од највећих изазова данашњице. Овај проблем има велики утицај на животну средину, те свака неправилност при сакупљању и третману може да има негативне последице. Депоновање је тренутно најраспрострањенији метод третмана отпада. 

Биомаса из отпада: 

1) биоразградива фракција чврстог отпада укључујући биоотпад (биоразградиви отпад из дворишта и паркова, храна и кухињски отпад из домаћинстава, ресторана, припреме хране и малопродајних објеката и сличан отпад из постројења за прераду хране) и депонијски гас,

2) Биоразградива фракција индустријског отпада (папир, картон, палете...),

3) Канализациони муљ


Количине комуналног отпада на годишњем нивоу су прорачунате на основу мерења отпада у референтним јединицама локалне самоуправе. На основу резултата тих мерења може се усвојити да градско становништво генерише просечно 1 kg комуналног отпада по становнику на дан, док сеоско становништво просечно генерише 0,7 kg отпада/становнику/дан. У Београду се дневно генерише 1,2 kg отпада/становнику. На основу пописа, градско становништво чини 57%, док је 43% сеоског становништва. У просеку, становник Републике Србије генерише 0,87 kg комуналног отпада/дан (318 kg/годишње).


Национална стратегија управљања отпадом прописује интегрисано управљање отпадом. Интегрисано управљање отпадом подразумева надзор над отпадом од фазе његовог настајања, смањивања, прикупљања, транспорта, третмана и одлагања. Како би се установио одрживи систем управљања отпадом, потребно је размотрити све релевантне и могуће опције третмана отпада. Одлука о избору опције за третман отпада заснива се на анализи врсте отпада, животног циклуса, економским могућностима и укључује и анализу карактеристика животне средине и услова средине на којој је настао отпад. 

Важни фактори који утичу на одлуку о употреби или одлагању отпада су следећи:
1) већа потреба за отклањањем отпада на начин безбедан по животну средину, што има за последицу веће трошкове одлагања;

2) примена принципа реалних трошкова за одлагање по загађивача и онога који производи отпад;

3) развој нових процедура за технологије производње и употребе отпада;

4)  анализа тржишта за пласман рециклираних производа.

Концепт хијерархије управљања отпадом указује да је најефективније решење за животну средину смањење стварања отпада. Међутим, тамо где даље смањење није практично применљиво, производи и материјали могу бити искоришћени поново, било за исту или другу намену. Уколико та могућност не постоји, отпад се даље може искористити кроз рециклажу или компостирање, или кроз добијање енергије. Само ако ни једна од претходних опција не даје одговарајуће решење, отпад треба одложити на депонију.


Влада Републике Србије биће покретач и главни промотер политике смањења количине отпада. Смањење, тј. минимизација производње отпада представља стратешки

циљ и захтева опсежну и дугорочну кампању, без обзира на то какви су концепт и опције управљања отпадом. То има основни стратешки значај и треба да буде повезано са свим врстама активности. Будући да дате активности имају непосредан утицај на уштеду енергије и извора и смањење увоза сировина или финалних производа, што директно утиче на цене производа и трошкове живота, ово питање представља једно од кључних питања од националног значаја.
4.1.5. Активности и мере предвиђене на нивоу Републике Србије у вези са коришћењем биомасе до 2020.године

Биомаса има важну улогу као примарнa енергија у сва три сектора: грејање и хлађење, производња електричне енергије и саобраћај.


Национална стратегија биомасе је кључна за планирање улоге и интеракције између крајњих начина коришћења енергије и интеракције са другим не – енергетским секторима.

Узимајући у обзир да се све мере аграрне политике односе на унапређење пољопривредне производње и прераде, може се рећи да све оне утичу на повећање биомасе за енергетске потребе јер се односе на увећaње обрадивих површина, приноса и броја грла стоке. Такође, држава даје подстицаје за набавку одређене пољопривредне механизације којима се унапређује обрада земљишта и пољопривредних култура. Свим овим мерама подршке утиче се на повећање расположиве биомасе. У мере подршке су укључена и давања по јединици обрадиве површине која се користе за унапређење ратарске производње. Списак мера подршке није увек исти и за сваку годину се припрема посебан сет уредби којима се уређује политика подршке пољопривреди и руралном развоју. Мере подршке треба да постану стална пракса која се неће мењати сваке године, већ периодично, односно да се дефинишу у одређеном временском периоду (нпр. у периоду од 5 година). Ове мере подршке могу да буду дефинисане (усвојене) на различитим нивоима и од стране различитих институција. 


Укупна површина некоришћеног обрадивог земљишта износи 250.000 ha, што представља 4,9 % од укупног обрадивог земљишта. Тренутно, не постоји план да се издвоје подстицајне мере за наменско коришћење неискоришћеног обрадивог земљишта, деградираног земљишта итд. у енергетске сврхе. У наредном периоду, планира се дефинисање и увођење у редовну праксу  подстицајних мера за наменско коришћење земљишта у енергетске сврхе, уз успостављање контроле и извештавања. Приликом утврђивања мера подстицаја, дефинисаће се критеријуми према којима ће се дефинисати намена и квалитет земљишта који се користи и/или који би се могао користити за производњу биомасе (шумске и пољопривредне) за енергетске потребе, уз дефинисање свих осталих услова и параметара. У складу са расположивим подацима, планирана је изградња и пуштање у рад неколико електрана за производњу енергије из биогаса. За електране на биогас, као и за друге обновљиве изворе енергије дефинисане су одређене мере подстицаја. У Уредби о мерама подстицаја за производњу електричне енергије коришћењем обновљивих извора енергије дефинисане су мере подстицаја и за електране на биогас. Мере подстицаја, односно откупна цена, су дефинисане у зависности од инсталисане снаге и то за три категорије: до 0,2 MW, од 0,2 до 1 MW и преко 1 MW.  Сви пројекти који се реализују или чија се реализација планира, предвиђају локално коришћење биогаса. 

Тренутно не постоји прецизно, званично праћење коришћења биомасе за енергетске потребе. Подаци којима се данас располаже, у највећој мери су базирани на истраживањима и студијама које су биле спроведене у научно – истраживачке сврхе или за потребе наручиоца. У Студији која је реализована за потребе Енергетске заједнице, потрошња биомасе је одређена на основу усвојеног модела и према одговарајућој анкети у којој су учествовала домаћинства, индустрија и терцијарни сектор (школе и болнице). Овако добијени подаци су представљали основу за одређивање потрошње биомасе, али до сада није успостављен систем који би пратио коришћење биомасе у енергетске сврхе на нивоу општина, чиме би се могла постићи већа прецизност, а добијени подаци би се могли класификовати у виду базе података која би се стално ажурирала. Ова база требало би да омогући праћење утицаја коришћења биомасе за енергетске потребе на друге секторе. Може се очекивати да ће коришћење биомасе за енергетске сврхе имати јак утицај на друге секторе који се ослањају на сектор пољопривреде, али је тешко предвидети у коликој мери и на који начин. То у великој мери зависи од тога који тип биомасе и на који начин ће се користити (нпр. уколико се користи слама за производњу брикета, то не утиче директно на производњу хране, али с обзиром на то да се маса уклања са земље, не заорава се и не враћа назад у земљу, осиромашује се састав земљишта, чиме се негативно утиче на будуће приносе. У вези са шумарским сектором, праћење коришћења биомасе за енергетске потребе врши се углавном преко статистике у контексту коришћења (сече) огревног дрвета. Пошто се такав вид праћења показао као недовољно тачан, јер су огромне разлике у подацима добијеним директним истраживањем на терену у поређењу са подацима званичне статистике, једини начин да се обезбеди адекватно праћење коришћења биомасе, јесте да се успостави ефикасна сарадња између релевантних институција, у првом реду између званичне статистике, Управе за шуме и Шумарског факултета. Према  подацима званичне статистике учешће енергије из дрвне биомасе у финалној потрошњи енергије у 2010. години износи око 3%, док се директним истраживањем на терену дошло до учешћа од преко 13%.

Енергетска политика дефинисана Законом о енергетици између осталог предвиђа предузимање мера у циљу стварања услова за стимулисање коришћења ОИЕ. У складу са тим, Закон о енергетици уводи категорије повлашћених произвођача електричне, односно топлотне енергије који између осталог у процесу производње енергије користе ОИЕ а који имају права на субвенције, пореске, царинске и друге олакшице као и друге мере подстицаја. Од подстицајних механизама везаних за промоцију употребе ОИЕ свакако су најважнији они дефинисани Уредбом о мерама подстицаја за производњу електричне енергије и комбинованом производњом електричне и топлотне енергије. Овом Уредбом су дефинисане подстицајне цене електричне енергије произведене коришћењем ОИЕ и когенеративних постројења. Ове цене су приказане у табели 8. 
	Врста постројења
	Инсталисана снага P [MW]
	Откупна цена [cEUR/kWh]

	Електране на биомасу
	до 0,5 MW
	13,6

	
	од 0,5 до 5 MW
	13,845 – 0,489 * P

	
	од 5 до 10 MW
	11,4

	Електрана на биогас
	до 0,2 MW
	16,0

	
	од 0,2 до 2 MW
	16,444-2,222 * P

	
	преко 2 MW
	12,0


Табела 8. Подстицајне тарифе за производњу електричне енергије из биомасе и биогаса


Набавна цена је гарантована и фиксна током 12-годишњег периода. Ниво набавне цене је утврђен тако да обезбеди повраћај уложеног капитала у року од 12 година, уз покривање свих оперативних трошкова насталих у току истог периода. Додатни критеријуми за утврђивање подстицајне  тарифе су да интерна стопа повраћаја буде најмање 14%, тј. да не буде испод овог процента. Циљни удео биогорива у саобраћају до 2,2% у 2012. години је требала да се реализује кроз увођење обавезе минималног запреминског садржаја биодизела у дизел гориву. 

Цена биогорива је већа него осталих облика обновљиве енергије. Али, биогориво је тренутно једини облик обновљиве енергије који може да реши проблеме са енергијом у оквиру сектора саобраћаја, укључујући и скоро потпуну зависност од нафте и чињеницу да је смањење емисије гасова стаклене баште нарочито тешко спровести у овом сектору. Из тог разлога, Комисија предлаже укључивање, у нови оквир, правнообавезујуће минималне циљеве за биогориво. Неопходно је да се у овом тренутку јасно дефинишу циљеви, зато што ће произвођачи ускоро почети да пројектују возила која ће бити на путевима 2020. године, а која ће морати да користе ова горива. Минимални циљ за биогориво за 2020. годину требало би, на основу конзервативних претпоставки у погледу расположивости одрживо произведених сировина, аутомотора и технологија за производњу горива утврдити на 10% од укупне потрошње бензина и дизела у оквиру сектора саобраћаја. Да би се обезбедила несметана реализација овог циља, Комисија истовремено планира да предложи и одговарајуће измене Директиве о квалитету горива

(98/70/ЕК) и да укључи и начине за постизање дефинисаног учешћа биогорива.

4.1.6. SWOT  анализа сектора обновљиве енергије – биомасе


У овом делу студије ће бити представљен резултат SWOT анализа једног од представника сектора обновљиве енергије – биомаса.


Предности: 
1) производња биомасе доприноси сигурном снабдевању енергијом;

2) коришћење биомасе може смањити емисије гасова са ефектом стаклене баште;

3) ствара нова радна места ;

4) производња сировине са енергетском наменом ствара нова радна места посебно у руралним подручјима;

5) производња биогорива ствара додатни дистрибутивни канал за пољопривредне производе те повећање прихода за пољопривреднике; 

6) смањење емисије гасова стаклене баштеи утицаја пољопривреде на животну средину због захтева за мањим количинама воде, ђубрива и пестицида који се користе за усеве;

7) мањи ризик од пожара због несакупљених шумских остатака.


Мане: 
1) периодичност расположивости биомасе;

2) потреба за земљом и могућа конкуренција са усевима за храну; 

3) искуства са новим енергетским усевима су слаба, или у сваком случају некомерцијална;

4) праксе управљања енерегетским усевима разликују се за традиционалне усеве и потребне су неке промене за пољопривредне и шумске остатке, па стога захтевају коришћење машина и логистике ;

5) складиштење захтева више простора у односу на конкурентска горива;

6) руковање и одржавање постројења биомасе захтева специјализоване раднике; 

7) биомасу карактерише нижи енергетски садржај по количини у односу на фосилна горива; 

8) тржишне цене не одражавају трошкове заштите животне средине и штету те маскирају значајне предности нових и чистијих енергетских опција. 


Прилике: 
1) биомаса има могућност заменити висок проценат фосилних горива;

2) биомаса може смањити зависност и увоз нафте;

3) увођење повољног законодавног оквира за коришћење обновљивих извора енергије;

4) утицаји на запослење у руралним крајевима и развој тих подручја; 

5) повећана енергетска сигурност;

6) проналазак нове и делотворније технологије и унапређење постојеће технологије. 

Опасности: 

1) (локална) расположивост биомасе; 

2)  ниска плодност одређеног подручја; 

3) производња биомасе је ограничена због расположивости земље за производњу сировина; 

4) депопулација сеоских подручја; 

5) политичка разноликост и сукоби с локалним властима; 

6) ограничен приступ информацијама, нарочито с обзиром на расположиве технологије.


SWОТ анализа је метода у стратешком планирању која се користи за процену снага, слабости, прилика и претњи које су присутне у пројекту, пословном подухвату или сектору. Укључује одређивање циља пословног подухвата или пројекта и идентификовање унутрашњих и спољњих фактора који делују повољно и неповољно за постизање тог циља. Из наведног се може закључити да енергија из биомасе има значајан потенцијал и да су предности овог извора енергије неоспорне. Чињеница је да тржиште енергије биомасе расте, али су потребни додатни подстицаји како би произвођачи били конкурентни произвођачима из Европе. За развој снажног и добро усмереног тржишта, истраживање тржишта и информације су од пресудне важности.

4.2. 
СТАЊЕ И РАЗВОЈ ХИДРОПОТЕНЦИЈАЛА У РЕПУБЛИЦИ СРБИЈИ


Хидроенергија представља обновљиви извор енергије, који се вековима користи за добијање механичке, а већ дуже од сто година и електричне енергије помоћу кинетичке енергије воденог тока. Хидроелектрична енергија се добија кроз две фазе. У првој фази потенцијална енергија водене масе покреће хидрауличну турбину и претвара се у механичку енергију, а у другој фази ова механичка енергија покреће генератор који је претвара у електричну енергију. Снага генерисане електричне енергије зависи од протока водене масе и разлике у нивоу између извора водотока и испуста акумулације (пад). 

Што се тиче потенцијала хидроенергије у Србији тренутно је искоришћено око 60% укупног хидропотенцијала у Србији, а за то су заслужне велике хидроелектране. Ђердап 1 је највећа хидроелектрана у Србији која је изграђена 1970. године, а крајем 2009.године је кренула обнова и ревитализација овог постројења која треба да буде завршена 2015.године. Ђердап 1 је стратешки важан елемент енергетике Србије. Постројење се састоји из 6 хидроагрегата од 171 MW сваки, односно 1026 MW, а ревитализацијом треба да се обезбеди максимална снага од око 200 MW по сваком хидроагрегату. Још једна позитивна ставка јесте што је Ђердап 1 од изградње премашио планирани капацитет производње енергије. Готово трећина годишње производње ЕПС-а, што зависи од хидролошких прилика, долази из хидроелектрана. То је од 10 до 12 милијарди kWh струје годишње. Процене су да постоји потенцијал за производњу још 7 милијарди kWh, а од тога 1,8 милијарди kWh могло би да се производи из малих хидроелектрана.

Укупни хидропотенцијал Србије процењен је на око 31000 GWh годишње. Већи део тог потенцијала (око 62%) је већ искоришћен јер је економски оправдано грађење већих производних капацитета. Остатак хидропотенцијала је искористив градњом мањих и скупљих објеката посебно ако се рачуна на мини и микро електране. Неке процене потенцијала малих хидроелектрана, које укључују мини и микро електране преко 1000 могућих локација са инсталисаном снагом испод 10 MW, казују да је на малим водотоковима могуће остварити укупну инсталисану снагу од око 500 MW и производњу 2400 GWh годишње. Од тога се половина налази у Ужичком, Нишком и Крагујевачком региону, где може да буде коришћен у бројним малим постројењима са укупном инсталисаном снагом од око 340 MW распоређеном на око 700 локација. На следећој слици је приказана структура хидропотенцијала.

Слика 5. Структура хидропотенцијала Србије


Данас је у погону само 31 мини хидроелектрана укупне снаге 34 MW и годишње производње од 150 GW. Међутим, иако је мање значајан у енергетском смислу, значај малих хидроелектрана је стратешки много већи, како са становишта сигурности снабдевања локалних потрошача електричном енергијом произведеном из обновљивих извора, тако још више са становишта запошљавања домаћих капацитета за производњу опреме и извођење радова. Укупна номинална снага која би могла бити инсталисана на каналима хидросистема Дунав Тиса Дунав је у односу на већ инсталисане капацитете Електропривреде Србије релативно мала. Међутим у збирном ефекту са неким другим хидроелектранама које би могле бити саграђене на Тиси, Сави, Дунаву, Дрини, Морави и другим рекама, могле би битно побољшати проценат коришћења ОИЕ. 

Потенцијал малих водотокова, на којима се могу градити мале хидроелектране, износи око 0,4 милиона ten – или 3% од укупног потенцијала обновљивих извора енергије у Србији. Мале хидроелектране су енергетски објекти снаге до 10 MW и спадају у категорију повлашћених произвођача енергије. 


Вредновање локације за малу хидроелектрану укључује проверу низа елемената као што су: могућност смештаја постројења, одређивање расположивог протока воде током године и расположивог пада, геоморфологија терена, могућност прикључења на мрежу или примена за производњу у изолованим подручјима, утицаји на околину и слично. Исплативост малих хидроелектрана зависи од односа процењених годишњих прихода  од производње електричне енергије и од инвестиционих трошкова, па може значајно да варира од пројекта до пројекта. 

Мале хидроелектране су најперспективнији облик производње електричне енергије из обновљивих извора енергије, али одређени прописи отежавају улагања у њихову изградњу. Према Закону о енергетици производња електричне енергије је делатност од општег интереса, што значи да и у случају малих хидроелектрана Влада мора да повери обављање те делатности, чак и када је реч о хидроелектранама снаге до 1 МW за које не постоји обавеза  прибављања лиценце код Агенције за енергетику што продужава процедуре. 


Предност изградње МХЕ у односу на изградњу других извора енергије су многобројне:

1) У односу на велике ХЕ немамо плављења широких подручја (како би се обезбедио простор за акумулацију воде)  и нарушавања локалног еколошког система;

2) могу обезбедити наводњавање земљишта, као и снабдевање водом околних насеља, изградњу рибњака и заштиту од поплава;

3) смањују инвестициона улагања за електрификацију удаљених насеља од опште електричне мреже, а електрификацијом таквих руралних насеља доприноси се унапређењу њиховог развоја;
4) експлоатишу се уз веома мале материјалне трошкове;

5) радни век је врло дуг, практично неограничен, просечан век је 30 година, мада има МХЕ које већ раде 80 година.


Мане изградње МХЕ у односу на изградњу других извора енергије су :

1) велики инвестициони трошкови по инсталисаном kW;

2) велики трошкови истраживања у односу на укупне инвестиције;

3) експлоатација зависи од постојећих ресурса;

4) захтева интегрално водопривредно решење, с тим што се предност мора дати системима за снабдевање водом и за наводњавање, зато МХЕ морају радити са инсталисаним протоком који је одређен према другим потрошачима;

5) ако ради аутономно, производња електричне енергије зависи од потрошње, па вишак остаје неискоришћен.

4.2.1. Пројекат изградње мини хидроелектрана у Републици Србији


Министарство енергетике, развоја и заштите животне средине објавило је  19.фебруара ове године јавни позив за доделу сагласности и енергетских дозвола за изградњу мини хидроелектрана на 317 локација у Србији. Укупна снага тих мини хидроелектрана је 110 МW и требало би да производе 400 GWh електричне енергије годишње. План овог Министарства је да те мини хидроелектране буду на мрежи већ 2015. и 2016. године. Овима јавним позивом су обухваћене потенцијалне локације за изградњу хидроелектрана у 17 општина у Србији, међу којима су на територији општине Тутин 54 локације, а у општини краљево 23 (Табела 9).
	Редни број
	Општина
	Број локација

	1.
	Ариље
	14

	2.
	Бајина Башта
	25

	3.
	Власотинце
	8

	4.
	Ивањица
	46

	5.
	Косјерић
	6

	6.
	Краљево
	23

	7.
	Крушевац
	4

	8.
	Љубовија
	26

	9.
	Нова Варош
	3

	10.
	Пирот
	14

	11.
	Прибој
	14

	12.
	Пријепоље
	20

	13.
	Прокупље
	5

	14.
	Рашка
	22

	15.
	Сурдулица
	19

	16.
	Тутин
	57

	17.
	Ужице
	11


Табела 9. Детаљан преглед локација објављене у пројекту за изградњу МХЕ у РС
 У овом Министарству је истакнуто да је јавни позив обављен само за локације које испуњавају све критеријуме за изградњу укључујући и потребан доток воде. Изградња поменутих мини хидроелектрана део је Националног акционог плана за искоришћење обновљивих извора по којем би до 2020.године удео обновљивих извора у укупној потрошњи енергије у Србији требало да се повећа на 27%.  До сада је издато 63 енергетских дозвола за око 285 MW. Издато је 145 сагласности (номиналне снаге мање од 1 MW) за МХЕ за инсталисану снагу од 111 MW. У поступку релизације су постројења снаге 387 MW. Потенцијал се односи на око 500 MW. Највећи број МХЕ биће изграђен до 2020.године. 


Промењени геолошки, хидролошки, метеоролошки и други фактори услови ли су да потенцијали приказани у Катастру не одговарају стварном стању на терену, те их је неопходно ажурирати. Такође, постојећи Катастар узео је у oбзир потенцијале до 10 MW, док нови Закон о енергетици под појмом малих хидроелектрана дефинише објекте снаге до 30 MW, те ће у складу са тим новим Катастром  бити извршена допуна Катастра са потенцијалним локацијама за хидроенергетске објекте снаге до 30 MW. 

Слика 6. Енергетски потенцијал водотокова и локације за изградњу малих хидроелектрана


Осим ажурирања локација наведених у постојећем Катастру, резултат пројекта би био и одређивање нових локација за изградњу МХЕ у складу са европским стандардима, за које би се дефинисали основни хидролошки и енергетски параметри.  Пројекат мини хидроцентрала на проточним рекама је нови пројекат који може бити у разним величинама по kW, могу се постављати појединачно, у мањим групама или систем фарма. Могу бити снаге и преко 1 МW. Код ових пројеката нема изградње брана, плављења великих површина, изградње која траје дужи низ година, не зависи од великих инвестиција, не уништава биљни и животињски свет, не постоји скупљање пред браном разног отпада итд. Изградња мини хидроелектрана скопчана је са великим бројем административних процедура. 

Пред Србијом леже значајни задаци у овој области,а пред инвеститорима велика искушења у реализацији пројеката.


4.3. СТАЊЕ И РАЗВОЈ ГЕОТЕРМАЛНИХ ИЗВОРА У РЕПУБЛИЦИ СРБИЈИ


Геотермална енергија је свуда око нас. Негде је јако доступна или сама излази на површину земље у облику топле воде или паре, а негде је на великој дубини и практично недоступна. Истраживања су показала да Србија има значајне могућности за коришћење геотермалне енергије и да у будућности треба планирати њено веће учешће у енергетском сектору. Постојећи резултати показују да би се са интензивним програмом развоја геотермалних ресурса могао да до 2015.године постигне ниво замене од најмање 500.000 тона увозних течних горива годишње. 

Геотермална енергија у Србији се симболично користи, само са 86 MW, иако по геотермалном потенцијалу спада у богатије земље. Њено коришћење и експлоатација морају постати интензивнији јер на то приморавају следећи фактори: тензије нафтно-енергетске равнотеже, неминовна транзиција на тржишну економију, стални пораст дефицита фосилних и нуклеарних горива, погоршавање еколошке ситуације и пораст трошкова за заштиту околине. Највећи значај за Србију имаће директно коришћење геотермалне енергије за грејање и топлификацију руралних и урбаних насеља и развој туризма.
4.3.1. Геотермални ресурси


Пошто се земљина кора састоји највећим делом од стена, воде и магме, то је геотермална топлота површинског слоја земље акумулирана у њима. Хидрогеотермална енергија садржана је у подземним водама чија је температура већа од 10ºC. Петрогеотермална енергија је акумулирана у сувим стенама испод дубине на којој је њихова температура просечно око 10ºC. Магнотермална енергија је енергија садржана у магми у унутрашњости земљине коре. Садржај геотермалне топлоте у доступном делу земљине коре, који са савременим технологијама дубоког бушења износе око 7km дубине, нису равномерни у односу на географски положај појединих подручја. Ако су концентрације или акумулације геотермалне топлоте такве да се она из њих може рационално експлоатисати и користити као енергетски извор компаративан са другим конвенционалним изворима енергије у садашњем или неком будућем времену, онда такве акумулације представљају налазишта геотермалне енергије. Према томе, у земљиној кори постоје налазишта термалних вода и водене паре, налазишта топлих и врелих стена и налазишта магме. 


4.3.2. Енергетски потенцијал геотермалних ресурса Републике Србије


Геотермалне карактеристике територије Србије су веома интересантне. То је последица повољног геолошког састава терена и повољних хидролошких и геотермалних карактеристика терена. Густина геотермалног тока је главни параметар на основу којег се процењује геотермални потенцијал неког подручја. Он представља количину геотермалне топлоте која сваког секунда кроз површину од 1m2 долази из Земљине унутрашњости до њене површине. На највећем делу територије Србије густина геотермалног топлотног тока је већа од његове просечне вредности за континетални део Европе, која износи око 60mW/m2. Највеће вредности од преко 100mW/m2 су у Панонском басену, централном делу јужне Србије и у централној Србији. На територији Србије ван Панонског басена налази се 160 природних извора геотермалних вода са температуром већом од 15ºC. Највећу температуру од њих имају воде извора у Врањској Бањи (96ºC), затим у Јошаничкој Бањи (78ºC), Сијеринској Бањи (72ºC)итд. Укупна издашност свих природних геотермалних извора је око 4000 l/s. Према садашњим сазнањима на територији Србије постоји 60 налазишта геотермалних вода са температуром већом од 15ºC до дубине од 3000m. 

Слика 7. Преглед броја локалитета са геотермалним изворима по појединим општинама у РС


Укупна количина топлоте која се налази акумулирана у налазиштима геотермалних вода у Србији до дубине 3 km, око два пута је већа од еквивалентне топлоте енергије која би се могла добити сагоревањем свих врста угљева из свих њихових налазишта у Србији. Издашност 62 вештачка геотермална извора, тј. геотермалне бушотине, на подручју Војводине је око 550 l/s, а топлотна снага око 50 MW, а на осталом делу Србије из 48 бушотина 108 MW. На територији Србије поред повољних могућности за експлоатацију топлотне енергије и осталих геотермалних ресурса из геотермалних вода, постоје и повољне могућности за експлоатацију геотермалне енергије из сувих стена тј. стена које не садрже слободну подземну воду. У том случају вода се упумпава у подземне топле стене где се загрева. Испумпавањем тако загрејане воде остварен је пренос енергије из топлих стена. Експлоатација енергије из овог ресурса неће почети у догледно време када се узме у обзир и тренутно минимално коришћење природних изворишта топле и лековите воде мада су у свету развијене и технологије за ту примену. У Србији се користи само геотермална енергија из геотермалних-минералних вода. 

Коришћење геотермалне енергије за грејање и друге енергетске сврхе је у почетној фази и веома скромно у односу на потенцијал геотермалних ресурса. Укупна инсталисана снага на свим локацијама где се врши директно коришћење геотермалних-минералних вода је око 74 MW, а са топлотним пумпама још 72 MW. Према садашњем стању познавања геотермалних ресурса, најбогатији а самим тим и најзначајнији хидрогеотермални ресурси налазе се на подручју Мачве, затим на подручју Врањске Бање и Јошаничке Бање. Ако се узму у обзир и огромне могућности експлоатације геотермалних ресурса са малих дубина помоћу геотермалних пумпи на територији скоро целе Србије у стратегији развоја енергетике геотермална енергија треба да добије и одговарајући третман равноправан са осталим енергентима. Топлотна пумпа је уређај који омогућава да се топлотна енергија из једног простора пренесе у други простор. Топлотне пумпе се данас масовно користе за грејање или хлађење у уређајима за климатизацију. Најповољнији резултати постижу се коришћењем подземних вода поготово ако су оне на температури од 10ºC до 30ºC када нису погодне за директно загревање. 


4.3.3. Позитиван економски утицај коришћења геотермалне енергије у Републици Србији


Коришћење геотермалне енергије и њених ресурса у Србији веома је мало у односу на геотермални потенцијал. На први поглед разлози таквог стања су неразумљиви, поготово када се узме у обзир да су поједини геотермални локалитети међу најбољим у Европи и да је развој геотермалне технологије у Србији, почео у исто време као и у земљама у којима је данас геотермална технологија на највишем степену развоја. Сметње које су довеле до оваквог стања могу се превазићи само помоћу нове јасно дефинисане, оперативне, а не декларативне државне стратегије, са обезбеђенем инструментима за њену ефикасност. Са релативно малим инвестиционим улагањима геотермална енергија може за десетак година, тј. до 2020. године да покрије 10%  топлотне потрошње. То су реални циљеви према искуствима земаља које су имале или имају правилан геотермални развој. Активности на увођењу коришћења геотермалне енергије у Србији у последњих 30 година биле су са веома ограниченим успехом. Иако је данашње економско стање тешко, оно нуди најбоље шансе да се промени ситуација. Србија има велику потребу и све предуслове да убрзано развија геотермалну технологију. Развој геотермалних ресурса и геотермалне технологије треба да постане примарни интерес земље. 

4.3.4. Предности и недостаци коришћења геотермалне енергије


Предности коришћења геотермалне енергије:

1) коришћење геотермалне енергије узрокује занемарљив утицај на животну средину и не доприноси ефекту стаклене баште;
2) геотермалне електране не заузимају много простора и самим тим мало утичу на животну средину;
3) у питању је огромни енергетски потенцијал (обезбеђује неограничено напајање енергијом);
4) флиминисана је потреба за горивом;
5) када је геотермална електрана изграђена, енергија је готово бесплатна, уз мању локалну потрошњу;
6) могућност вишенаменског коришћења ресурса (утиче на економску оправданост експлоатације).

Недостаци коришћења геотермалне енергије:

1) нема много места где је могуће градити геотермална постројења (условљеност положајем, дубином, температуром, процентом воде у одређеном геотермалном резервоару);

2) ограничења с обзиром на састав стена и могућност приступа и експлоатације;

3) извор топлотне енергије може бити исцрпљен услед неодговарајуће експлоатације;

4) присуство опасних гасова и минерала представљају потешкоћу приликом експлоатације;

5) потребне високе почетне инвестиције (почетак коришћења и развој) и високи трошкови одржавања (изазвани корозијом, наслагама минерала и сл.).


4.3.5. Пројекат искоришћења геотермалне енергије – Богатић, Матарушка бања, Врбас

Геотермална енергија има дефинисани значај у Стратегији развоја енергетике Републике Србије и Националном акционом плану за обновљиве изворе енергије. Пројекат је локалног значаја. Сва три пројекта имају различите параметре и различите износе инвестиција као и инвестиционе програме. Србија располаже великим потенцијалом геотермалне енергије топлих вода која се може експлоатисати на дубинама и до 400 m на којима топлота воде на излазу бушотине може да има чак и до 75°С на простору општине Богатић, па све до температуре око 150°С на дубинама око 2.000 m на простору Врањске бање. Интересантне су и области Војводине и то Куписина, Адорјан-Нови Кнежевац и Банатско Аранђелово-Врбица. Постоје алтернативни сценарији и анализа цена топлотне енергије. Очекује се да ЕУ финансира реализацију једног од поменутих програма. Пројекти су окренути приватном и јавном сектору. Као оптимална

могућност се намеће јавно приватно партнерство.  Општина Богатић располаже са великим, доказаним, геотерманим лежиштем. Потврђен је проток од 15 l/s, распон температура 50-80°С. Због геолошких услова ово је практично непресушан извор енергије употребљив за грејање стамбених објеката, организовану пољопривредну производњу у

пластеницима али и евентуалну производњу електричне енергије. Анализа у Матарушкој бањи показује протоке од 40 l/s и температуру од 48°С. Постоји потенцијал за загревање значајних површина објеката. Општина Врбас такође има значајан потенцијал где бушотине на дубинама од 1700-2300 метара дају проток 20-35 l/s са температуром од 90-100°С.  


Одличан квалитет земље и географски положај, инфраструктура и велико богатство геотермалном енергијом сврставају овај део Србије у један од најперспективнијих за улагања у пројекте израде пластеника и стакленика који имају обезбеђену енергију за загревање. Вода из геотермалних извора може се користити вишеструко и то у зависности од топлоте на излазу из бушотине. Ниже температуре се користе за загревање пластеника и стакленика, рибњаке, рехабилитациони и бањски туризам, у прерађивачкој индустрији и слично. Тренд у Европи је да подстицајна средства за производњу електричне енергије из ОИЕ се смањују у делу соларне и енергије ветра, док се фаворизују геотермални извори.
4.4. СТАЊЕ И РАЗВОЈ СОЛАРНЕ ЕНЕРГИЈЕ У РЕПУБЛИЦИ СРБИЈИ

Сунце је најближа звезда планети Земљи, па је као таква, природни извор енергије на Земљи.  Коришћење соларне енргије на Земљи зависи од локације, годишњег доба, доба дана, временских услова итд. Европа није на врло погодном подручију за експолатацију, али упркос томе у Европи је искоришћење енергије сунца у порасту, захваљујући политикама појединих држава које доста улажу у обновљиве изворе енергије, а посебно енергију сунца.  Електране које користе сунчеву енергију су енергетски објекти за обављање енергетске делатности производње електричне енергије из потенцијала сунчевог зрачења. Основни приницпи директног искоришћавања енергије сунца су: соларни колектори (грејање воде и просторија), фотонапонске ћелије (директно претварање енергије у електричну енергију) и фокусирање соларне енергије (употреба у великим енергетским постројењима). Очигледна предности соларне енергије је да једном кад је опрема купљена, коришћење енергије сунца је бесплатно. Затим соларни колектори и панели не испуштају штетне гасове у ваздух, а њихов рад је сигуран и тих. Енергија се производи на месту где се троши па нису потребне дугачке жице и каблови. Са друге стране, недостатак је то што сунца нема током целог дана, односно по ноћи. Иако се енергија сунца може користити и током облачних дана, количина корисне топлотне или електричне енергије пуно је мања. Такође опрема потребна за коришћење енергије сунца је скупа, али временом постаје јефтинија и приступачнија.
4.4.1. Сунчево зрачење у Републици Србији


Потенцијал сунчеве енергије представља 16,7% од укупно искористивог потенцијала ОИЕ у Србији. Енергетски потенцијал сунчевог зрачења је око 30% виши у Србији него у Средњој Европи и интензитет сунчеве радијације је међу највећима у Европи. Просечна дневна енергија глобалног зрачења за равну површину у току зимског периода креће се између 1,1 kWh/m2 на северу и 1,7 kWh/m2 на југу, а у току летњег периода између 5,4 kWh/m2 на северу и 6,9 kWh/m2 на југу. Просечна вредност глобалног зрачења на територију Србије износи 1400 kWh/m2. Најповољније области у Србији бележе велики број сунчаних сати, а годишњи однос стварне озрачености и укупне могуће озрачености је приближно 50%. 

Сви ови подаци јасно показују да Србија располаже ресурсима енергије сунчевог зрачења знатно изнад европског просека уз изузетно повољан сезонски распоред и да је њено ефикасно и дугорочно коришћење неопходно осмислити у најскоријем временском периоду, између осталог, и због усклађивања са европским мерама и плановима у вези обновљивих извора енергије.


На следећој слици је дат графички приказ карте просечне дневне енергије глобалног сунчевог зрачења на хоризонталну површину у Србији за вегетациони период (kWh/m2 ).

Слика 8. Карта просечне дневне енергије глобалног сунчевог зрачења на хоризонталну површину у Србији за вегетациони период (kWh/m2 ) .


4.4.2. Примена соларне енергије

Примена соларне енергије може се остварити на два начина: претварањем сунчеве енергије у топлотну и претварањем сунчевог зрачења у електричну енергију. Соларни системи за производњу топлоте примењују се у домаћинствима, индустрији, пољопривредним објектива и осталим објектима који користе велике количине санитарне воде. Међутим, у последњих десетак година фотонапонска (ФН) конверзија сунчеве енергије постала је примарна грана индустрије соларних уређаја услед великог броја технолошких предности у односу на претварање у топлоту и услед брзог развоја релевантних технологија и њихових пројектованих могућности.


Производња фотонапонској уређаја се дуплира сваке друге године тако да ова грана привреде показује најбржи развој у поређењу са свим осталим гранама енергетске технологије. С економског аспекта, цена струје добијене из сунчеве енергије континуирано пада као резултат технолошких унапређења и раста масовне производње, док се оцекује да ће форилна горива постати знатно скупља у скорој будућности. У овом тренутку је за Србију оправданије подстицати коришћење енергије сунчевог зрачења за производњу топлотне и електричне енергије у домену домаћинстава, индустрије и зрачења за производњу топлотне и електричне енергије у домену домаћинстава, индустрије и неких грана пољопривреде због мањих инвестиционих улагања. Таква политика би, између осталог, била корисна и због развоја домаће економије, као и упошљавања становништва у области чистих енергија. Међутим, дугорочно гледано, будућност претварања сунчевог зрачења је у фотонапонској технологији и њеној интеграцији са осталим гранама технологије, што је и у складу са ставовима, плановима, али и тренутним стањем. Стога се у даљем излагању разматрају искључиво уређају и системи базирани на фотонапонском претварању сунчеве енергије те одговарајући програм, планови и могућности коришћења и развоја у Србији. 

Коришћење и развој ФН технологије у ЕУ могу да представљају подстицај, али и оквир унутар кога би Србија могла да искористи своје климатске ресурсе, али и истраживачке и индустријске  потенцијале за што бржу адаптацију европким стандардима и прикључак развојним плановима и програмима. Сличан приступ би требало уводити и за остале обновљиве изворе енергије. 

Република Србија, на челу са Министарством енергетике, развоја и заштите животне средине, је изнела у јавност Национални акциони план за коришћење обновљивих извора енергије. Овим документом  се утврђују циљеви коришћења обновљивих извора енергије до 2020. године, као и начин за њихово достизање. Између осталог, он има за циљ и да подстакне инвестирање у области обновљивих извора енергије. Упркод великог дугорочног потенцијала, фотонапонска технологија ће у почетку играти споредну улогу, али ће са временом њен допринос стално расти, како у урбаним, тако и у најудаљенијим местима у Србији. Инсталациони потенцијали за ФН системе до 2012.године износе 20 МW. Планови и стратегија за развој европске ФН технологије требало би да буду путоказ домаћој научној и политичкој јавности које све активности у истраживачком, технолошком, корисничком и политичком домену треба да предузме у циљу што бржег и ефикаснијег интегрисања у европске програме. С друге стране, због неповољне енергетске ефикасности у Србији, изузетно неповољне економске ситуације те нестабилних цена фосилних горива, али и честих повећања цена електричне енергије, требало би што пре почети са озбиљнијом применом ФН технологије, наравно колико то тренутне економске могућности дозвољавају. 

Важно је истаћи да, због географског положаја Србије и умерено континеталне климе на овим просторима, а која подразумева релативно оштре зиме са просечном температуром током најхладнијих зимских месеци често нижом од 0ºC и релативно великих потреба за топлотном енергијом баш у периоду када је зрачење Сунца најслабије, није могуће користити соларни грејни систем као основни, него само као допунски систем за грејање. Анализе су показале да оптимално пројектовани соларни грејни систем за подручје Србије треба да задовољи тек 10 – 20 % потреба за топлотном енергијом за загревање простора. Овај мали проценат задовољавања потреба за грејањем, одредио је њихову другу и превасходну улогу, како у Србији тако и у свету. Ови системи се најбоље користе као системи за загревање потрошне топле воде. Отуда не чуди податак да се 80% случајева њихове примене у свету односи на системе за загревање потрошне топле воде, као и податак да оптимални степен задовољавања потреба за загревање потрошне топле воде за подручје Србије износи око 65%. 

Законом о енергетици Републике Србије регулисана је и област производње и дистрибуције и снабдевања топлотном енергијом, као и област обновљивих извора енергије. Овим  Законом су уређене одређене дозволе за објекте за производњу енергије, а које инвеститор мора да прибави, као и дозволе за обављање енергетских делатности. 


Брз пораст ФН индустрије у свету уз пораст производних капацитета и позитивну политичку климу у земљама као што су Немачка, Шпанија и др. обећавају добру перспективу фотонапонским технологијама и у Србији. 

4.4.3. Приоритетни пројекат за изградњу соларне електране Костолац

Пројекат је од стратешког значаја. У току је тендер за одабир Обрађивача за израду Идејног пројекта са Студијом оправданости изградње соларне електране Костолац снаге 5МW и процењене годишње производње од 5,85 GWh. Почетак прокекта се планира у току 2013. године, а његов завршетак до краја 2017.године. 
4.5. СТАЊЕ И РАЗВОЈ ЕНЕРГИЈЕ ВЕТРА У РЕПУБЛИЦИ СРБИЈИ


Према истраживању Међувладиног панела о климатским променама до 2050. године готово 80 % светских енергетских потреба могло би да се произведе из обновљивих извора енергије. Само енергија ветра може да допринесе чак 20 посто тој будућој мешавини обновљиве енергије. Енергија ветра тренутно чини 0,2 % енергетске производње и покрива отприлике 2 % потражње за електричном енергијом. 


Иако постоје дилеме у вези сталности ветра, оне се могу решити комбиновањем ветра са другим обновљивим изворима као што су хидроенергија и соларна енергија. Електране на ветар имају веома малу емисију током целог века трајања, међутим имају одређен број последица по животну средину које могу умањити њихов потенцијал. Неке од последица су бука коју турбине производе, ипак са напретком технологије и побољшањима дизајна, бука се знатно умањује. Затим као једна од последица наводе се електромагнетска ометања. Наиме, турбине на ветар могу расипати електромагнетне сигнале изазивајући сметње на комуникационим системима. Овај проблем се једноставно решава смештањем ветропаркова на одговарајуће локације. Као један од најзначајнијих аргумената оних који су против изградње ветро паркова, је заштита птица, тачније из досадашњих примера изграђених ветропаркова у свету, уочено је да јата птица могу да настрадају од елиса турбина. Решење је смештање турбина изван путања птица селица. Исто тако са напретком технологије постављају се сензори који препознају приближавање птица и успоравају рад турбина. 


Међутим, ни економска криза није успела да заустави дугорочну оријентацију према употреби енергије ветра. Енергија ветра бележи убрзани пораст зато што је технички најзрелија од свих нових, чистих извора енергије, а уз то је и најконкурентнија. 


Да сумирамо, ветар је обновљив извор енергије - неће никад нестати. Ветроелектране не испуштају загађујуће гасове у животну средину Терен на којем је изграђена ветроелектрана може се користити и за друге корисне намене, на пример за пољопривреду. Електрична енергија из ветра није скупља од енергије из фосилних горива. Са друге стране енергија ветра има и одређене недостатке. Ветроелектране не раде када је ветар преслаб, прејак или га уопште нема. Људи често мисле да су ветроелектране јако гласне, иако оне то заправо нису. Такође, многи еколошки покрети се противе ветроелектранама јер сматрају да ова постројења угрожавају птичији свет на том подручију, а што даље угрожава природну равнотежу флоре и фауне.

4.5.1. Енергетски потенцијал ветра Србије


Масовно коришћење електричне енергије везано је за проналаске Николе Тесле. У погледу коришћења енергије ветра, Србија у односу на земље ЕУ касни око 20 година. Разлози овог кашњења могу бити вишеструки. Основни услов за развој ветроенергетике је постојање технички искористивог енергетског потенцијала ветра. Потенцијал ветра одређује економску оправданост инвестирања у изградњу ветроелектрана и представља основ за практичну политику у овој области.


Енергетски потенцијал ветра одређеног подручја графички се приказује на географским картама на којима су уцртане области са карактеристичним интензитетима брзине ветра или густине снаге ветра на датој висини изнад тла. Скуп оваквих карата носи назив Атлас ветра, а за податке који су придружени географским координатама каже се да су дати у географском информационом систему. За израду атласа ветра датог подручја користе се базе података о карактеристикама ветра постојећих метеоролошких станица, као и подаци прикупљени помоћу сателитских мерења и помоћу метеоролошких балона. Сателитска мерења дају релативно поуздане податке о ветру у приобалном подручју, док је њихова употребљивост на копну веома ограничена. Нови модели који се непрекидно развијају, омогућују све прецизнију израду атласа ветра и на континенталном подручју на бази података са геостационарних сателита изнад полова. 
Прва студија енергетског потенцијала ветра Србије израђена је 2002. године за потребе Електропривреде Србије. Утврђен је значајан енергетски потенцијал ветра, посебно у области Јужног Баната и источне и југоисточне Србије. 

Слика 9. Атлас ветра Републике Србије


Енергетски потенцијал ветра у Србији процењен је на око 1300 МW, а могућа годишња производња електричне енергије из ветра на 2,3 ТWh. Као резултат пројекта "Студија енергетског потенцијала Србије за коришћење сунчевог зрачења и енергије ветра" урађен је атлас ветра Србије за различите висине изнад тла и за различита годишња доба. На слици 7. приказана је брзина ветра на висини 100 m изнад тла у зимском (7а) и летњем (7б) периоду. Поново се дошло до закључка о технички искористивом потенцијалу ветра у Јужном Банату и источној Србији. 

За Војводину су урађени посебни атласи ветра. На слици 8. приказана је карта густине снаге ветра у Војводини на висини 50 m изнад тла. Због периодичне смене годишњих доба, вредности на свим картама ветра износе се на просек у току једне године. Највећа густина снаге ветра је у подручју Југоисточног Баната, које представља регион са значајним технички искористивим потенцијалом ветра.

Слика 10. Атлас ветра Војводине


Атлас ветра служи за индентификацију шире области у којој постоји могућност коришћења енергије ветра. За одређивање конкретне локације за изградњу парка или фарме ветрењача (ветропарк) неопходна су специјализована мерења карактеристика ветра на неколико метара висине изнад тла, као и мерења других метеоролошких величина: температуре, притиска, и по могућству влажности ваздуха. За пројектовање ветроелектране неопходна су континуална мерења у трајању од најмање једне године, тако да се обухвате карактеристике свих годишњих доба. На територији Србије су нека специјализована мерења ветра у току, а нека су и завршена. Мерења потврђују значајан енергетски потенцијал ветра, а елаборати, студије оправданости урађене на бази ових мерења као и почетак изградње првог ветропарка у Пландишту да су пројекти ветроелектрана економски оправдани. 
4.5.2. Политика у планирању коришћења енергије ветра


Политичка воља, одговарајући прописи и ефикасна администрација су неопходни додатни услови који омогућују реализацију повољних техничких услова за изградњу електрана на ветар. Просторна расподела енергетских извора, електрана и потрошача, условљава међународну повезаност енергетског сектора. Последица ове повезаности је утицај глобалне и регионалне политике у енергетици на националну политику. 


Међународни уговори, протоколи, конвенције, препоруке и други акти могу деловати као подстицај за коришћење ОИЕ. Србија је потписник Кјото протокола, а изразила је спремност да изврши све своје обавезе у оквиру договора из Копенхагена. Опредељење за успоравање утицаја на климатске промене смањењем емисије гасова стаклене баште, пре свега СО2, фаворизује коришћење ОИЕ, а посебно енергије ветра и сунчевог зрачења. 

Глобално гледано, коришћење енергије ветра за производњу електричне енергије има велики позитиван утицај на животну средину. Србија је члан енергетске заједнице Југоисточне Европе, а њене међународне обавезе подстичу коришћење ОИЕ,  посебно коришћење енергије ветра. 

План развоја електромреже Србије за период до 2014. године предвиђа изградњу нових далековода напона 400 kW и 110 kW, као и прекогранично повезивање мреже што би могло да омогући услове за изградњу и прикључење на мрежу електрана на ветар. 


Могућност коришћења ОИЕ у Србији заснива се на примени Закона о енергетици, на примени групе закона о заштити животне средине и на Закону о планирању и изградњи. 


Закон о енергетици производњу енергије из ОИЕ дефинише као повлашћену, предвиђа обавезу преузимања ове енергије произведене из ОИЕ. Сет закона из области заштите животне средине предвиђа израду процене утицаја планова и пројеката на животну средину уз обавезно мишљење  Завода за заштиту природе. Уређаји за коришћење снаге ветра у циљу производње енергије укупне снаге преко 10 МW налазе се на листи II пројеката за које се може захтевати процена утицаја на животну средину. Закон о планирању и изградњи уводи низ новина које се односе на објекте ОИЕ. Ветрењаче је могуће градити на пољопривредном земљишту у приватној својини уз решено питање власништва или закупа, ови објекти представљају изузетак од општих правила за формирање грађевинске парцеле, као основ за издавање локацијске дозволе довољан је само просторни план, за објекте снаге мање од 10 МW надлежне су општине без обзира на висину објекта итд. 

Уопште гледано, наведени прописи подстичу изградњу појединих ветрењача и ветропаркова. Коришћење ОИЕ подржано је и у Стратегији развоја енергетике Србије. 

4.5.3. Приоритетни пројекат за изградњу парк ветроелектране Костолац


Пројекат је од стратешког значаја. У току је тендер за одабир Обрађивача за израду Претходне студије оправданости са Генералним пројектом изградње парка ветроелектрана Костолац снаге 30 MW. Почетак прокекта се планира у току 2013. године, а његов завршетак до краја 2018.године.

4.5.4. Пројекат изградње ветропарка код Пландишта


Изградњ првог ветропарка у Србији код Пландишта   почела је 18. септембра 2013. године. Пројекат, чији се завршетак очекује у другој половини следеће године, обухвата изградњу 34 ветрогенератора капацитета 102 МW. У темељ првог ветропарка узидана је временска капсула са поруком будућим генерацијама о његовом значају за Србију. У поруци се наводи да је пројекат започет како би се унапредио енергетски сектор Србије ради побољшања инфраструктуре и отварања нових радних места, као и побољшања нивоа стабилности земље. Појављивање првог високотехнолошког ветропарка у Србији приближиће земљу испуњењу норми европске енергетске политике и омогућити да се повећа удео зелене енергије у националном енергетском балансу. 

 

5. ПРАВНИ ОКВИРИ ЗА КОРИШЋЕЊЕ ОБНОВЉИВИХ ИЗВОРА ЕНЕРГИЈЕ У СРБИЈИ


У процесу приближавања Европској унији, Србија ће обликовати своју политику и правне прописе у вези обновљивих извора енергије у складу са правним нормама Европске уније. Овај процес захтева процену утицаја различитих правних и стратешких мера. Треба узети у обзир следећа документа: 

1) Закон о енергетици; 

2) Закон о ратификацији Споразума о енергетској заједници;
3) Одлука о прихватању Стратегије за развој енергетског сектора до 2015. године; 

4) Стратегија одрживог развоја Републике Србије;
5) Акциони план за биомасу;

6) Први акциони план о енергетској ефикасности у Републици Србији;

7) Национални акциони план за коришћење обновљивих извора енергије Републике Србије 


Да би обновљиви извори енергије постали одскочна даска за постизање двоструког циља у погледу повећања сигурности снабдевања и смањења емисије гасова стаклене баште, потребно је променити начин на који се промовишу обновљиви извори енергије. 


Неопходно је појачање и проширење постојећих законских оквира и повећање удела обновљивих извора енергије у енергетском миксу. 


Законом о енергетици се успостављају законски оквири за спровођење енергетске политике, начин организовања и функционисања тржишта енергије, услови за уредно и квалитетно снабдевање купаца енергијом и услови за остваривање безбедне, поуздане и ефикасне производње енергије, управљање системима преноса, транспорта и дистрибуције енергије и начин обезбеђивања несметаног функционисања и развоја ових система, услови и начин обављања енергетских делатности, услови за остваривање енергетске ефикасности и заштите животне средине у обављању енергетских делатности. Новим Законом о енергетици из 2011. године уређују се пре свега циљеви енергетске политике и начин њеног остваривања. Такође овим Законом се дефинишу услови за поуздану, сигурну и квалитетну испоруку енергије и енергената, услови за изградњу нових енергетских објеката, услови за сигурно снабдевање купаца, услови и начин обављања енергетских делатности, начин организовања и функционисања тржишта електричне енергије и природног гаса. Поред тога овај Закон уређује права и обавезе учесника на тржишту, заштита купаца енергије и енергената, начин, услови и подстицаји за производњу енергије из обновљивих извора и комбиноване производње електричне и топлотне енергије, права и дужности државних органа, начин финансирања и друга питања која су од значаја за рад Агенције за енергетику Републике Србије у извршавању овог закона, као и надзор над спровођењем овог закона. 

Бела књига Електропривреде Србије о животној средини из 2011. године објашњава да се Законом о енергетици ставља посебан акценат на две ствари: прва је раздвајање надлежности за усвајање нових прописа и стратегије развоја енергетике, а друга реорганизација јавних енергетских предузећа и укидање монопола у оквиру сектора енергетике, где год је то могуће. Законом се препознаје значај обновљивих извора енергије и успостављају детаљни законски оквири за усвајање различитих подзаконских аката као подстицај за њихову ефикасну примену. 

Документ Стратегија дугорочног развоја енергетике Републике Србије до 2015. године, сачињен је са намером да препоручи Влади / Скупштини Републике Србије да сагласно Закону о енергетици усвоји основне циљеве нове енергетске политике, утврди приоритетне правце развоја у енергетским секторима и одобри програм доношења одговарајућих инструмената, којим се омогућује реализација кључних приоритета у раду, пословању и развоју целине енергетског система (у секторима производње и потрошње енергије) Србије. Стратегија развоја енергетике Републике Србије до 2015. године („Службени гласник РС”, број 44/05) препознаје приоритет рационалне употребе квалитетних енергената и повећања енергетске ефикасности у производњи, дистрибуцији и коришћењу енергије код крајњих корисника енергетских услуга а као посебaн приоритет препознаје приоритет коришћења нових обновљивих извора енергије и нових енергетски ефикаснијих и еколошко прихватљивих енергетских технологија и уређаја/опреме за коришћење енергије. 


Поменута Бела књига Електропривреде Србије анализира и Стратегију развоја енергетике републике Србије до 2015. године и истиче да се овом стратегијом регулише Програм селективног коришћења нових обновљивих извора енергије, који представља оквир за спровођење свих активности усмерених ка ефикасном коришћењу обновљивих извора енергије. Као што је већ установљено обновљиви извори енергије имају значајан потенцијал међутим они још нису у потпуности искоришћени. Такође у Белој књизи се наводи да је енергетски потенцијал обновљивих извора енергије у Србији значајан. 


Поред Програма за рационално коришћење енергије и енергетску ефикасност, потребно је развити посебне програме за пружање финансијске подршке увођењу мера којима се омогућава интензивније коришћење нових обновљивих извора енергије у Републици Србији. 


Уредбом о мерама подстицаја за производњу електричне енергије коришћењем обновљивих извора енергије и комбинованом производњом електричне и топлотне енергије („Службени гласник РС“ бр. 99/2009) ближе се прописују мере подстицаја за производњу електричне енергије коришћењем обновљивих извора енергије и за откуп те енергије тзв. feed-in тарифа, балансирање и очитавање, дефинишу енергетски објекти који производе електричну енергију из обновљивих извора, уређује садржина уговора о откупу електричне енергије по мерама подстицаја, као и накнада трошкова купцу тако произведене енергије. 

Подстицајне откупне цене изражене су у евроцентима по киловатсату (c€/kWh). Редовна годишња корекција подстицајних откупних цена због инфлације у евро зони врши се у фебруару сваке године, почевши од 2014. године. Усвајање регулативе које подстиче производњу електричне енергије из обновљивих извора енергије је први корак ка развоју сектора обновљиве енергије у Србији. У Србији је у току успостављање тржишта електричне енергије и низом законских промена се монополски положај произвођача електричне енергије укида и они се препуштају тржишту. 


Учешће предузећа – инвеститора заинтересованог за улагање у пројекат изградње постројења за производњу електричне енергије, које ће испунити услове за стицање статуса повлашћеног прозивођача може се постићи кроз заједничко улагање. Заједничко улагање подразумева пре свега склапање уговора о пословној сарадњи изградње постројења за производњу електричне енергије из обновљивих извора. 


Мере за стварање повољнијег регулаторног оквира за ОИЕ у 2013. које треба предузети су пре свега измене Закона о енергетици – сегмент ревизије енергетских дозвола, затим доношење Уредбе којом се утврђује обавезни удео биогорива у сектору саобраћаја и мере за његово достизање, подстицајне мере за производњу биогорива као и критеријуми за одрживу производњу биогоривa. Још једна значајна мера је давање смерница локалним самоуправама за подстицање производње топлотне енергије коришћењем ОИЕ, као и доношење Правилника о гаранцији порекла, којом се доказује крајњем купцу да је одређена количина енергије произведена из ОИЕ. 


Национални акциони план за коришћење обновљивих извора енергије  је документ којим се утврђују циљеви коришћења обновљивих извора енергије до 2020. године, као и начин за њихово достизање. Између осталог, он има за циљ и да подстакне инвестирање у

области обновљивих извора енергије. У складу са Директивом 2009/28/ЕЗ постављени су обавезујући циљеви за чланице Европске Уније како би се обезбедило да ОИЕ, у 2020. години, учествују са 20% у бруто финалној потрошњи  на нивоу Европске Уније. Унапређење енергетске ефикасности је кључни задатак, и циљ је да се оствари побољшање од 20 % у енергетској ефикасности до 2020. године на нивоу ЕУ. Национални акциони план поставља националне циљеве за учешће енергије из обновљивих извора енергије у сектору саобраћаја, електричне енергије и грејања и хлађења до 2020. године, узимајући у обзир ефекте мера у вези са енергетском ефикасношћу на БФПЕ. Такође, акциони план предвиђа адекватне мере које треба да се предузму за постизање националних циљева, укључујући сарадњу између локалних, регионалних и националних власти, као планиране пројекте заједничке сарадње између земаља чланица ЕнЗ за достизање њихових обавезујућих националних циљева. Национални акциони план је израдила међуресорна радна група састављена од представника органа државне управе, покрајинских органа и других меродавних институција у Републици Србији. 

Анализа правних оквира за производњу обновљиве енергије у Србији, која укључује анализу подстицајних мера Владе Републике Србије и поступка за стицање статуса повлашћеног произвођача има за циљ постизање економских, еколошких и енергетских користи. Поред наведног, циљ је и да се укаже на могућност даљих улагања у изградњу постројења за производњу електричне енергије из обновљивих извора, на основу релативно једноставног правног облика, као и да пробуди интересовање домаћих и иностраних инвеститора за реализацију ове врсте пројеката. Могуће је закључити да у Србији постоје многи потенцијални ресурси, који још нису у довољној мери утврђени, посебно у мање развијеним подручјима Србије, међутим исто тако стиче се утисак да не постоји довољан број информација за стране инвеститоре о могућностима улагања. 


Захтев за повећаним коришћењем обновљивих извора енергије у складу је са праксом  Европске уније, усмереном ка смањењу емисије штетних материја и стимулисању одрживог развоја. Бела књига Електропривреде Србије о животној средини из 2011. године наводи да поред очигледних енергетских ефеката (смањење увоза горива и негативног утицаја на животну средину), спровођење овог програма подразумева постојање домаћег инвестиционог капитала, подстицај развоја малих и средњих предузећа, подстицање домаће производње и развоја опреме која користи обновљиве изворе енергије. 


6.  ОЧЕКИВАНА ФИНАЛНА ПОТРОШЊА ЕНЕРГИЈЕ ИЗМЕЂУ 2010. И 2020. ГОДИНЕ

За потребе израде Националног акционог плана за обновљиве изворе енергије развијена су два сценарија за дефинисање бруто финалне потрошње енергије  до 2020. године, као и сценарији потрошње енергије по секторима (сектор електричне енергије, сектор грејања и хлађења и сектор саобраћаја). Моделирање сценарија урађено је од стране холандске консултантске куће „ЕКОФИС” (енглески ECOFYS) која је ангажована у оквиру поменутог пројекта G2G, кроз који је холандска Влада помогла Србији да уради Национални акциони план за обновљиве изворе енергије.

Развијени су следећи сценарији:

1) Референтни (базни) сценарио (у даљем тексту: РЕФСЦ), и

2) Сценарио са применом мера за енергетску ефикасност (у даљем тексту: ЕЕСЦ).


Референтни сценарио не узима у обзир мере уштеде енергије, већ се заснива на повећању бруто финалне потрошње енергије  у складу са прогнозираним економским растом у разматраном периоду. Сценарио са применом мера за енергетску ефикасност узима у обзир уштеду финалне енергије у сектору домаћинстава и јавних и комерцијалних делатности, сектору индустрије и сектору саобраћаја, а које су дефинисане у оквиру Националног Акционог плана за енергетску ефикасност из 2010. године. Индикативна путања за достизање обавезујућег циља урађена је на основу ЕЕСЦ како је и предвиђено обрасцем за израду Националног акционог плана за обновљиве изворе енергије.  Сценарији су развијени на основу усвојеног Енергетског биланса Републике Србије за 2009. годину и на основу циљева и обавеза дефинисаних у преговорима са Енергетском заједницом. Енергетски биланс Републике Србије за 2009. годину је коригован на основу података о потрошњи биомасе. С обзиром да квалитетни и детаљни

подаци о потрошњи биомасе у земљама потписницама Уговора о оснивању Енергетске заједнице нису постојали, Енергетска заједница је у оквиру својих активности у области ОИЕ организовала истраживање о потрошњи биомасе у 2009. и 2010. години.

 На основу истраживања урађена је ревизија енергетског биланса за 2009. годину, а нови подаци о потрошњи биомасе у 2010. години утврђени на основу истраживања, укључени су у енергетски биланс за 2010. годину, тако да је на основу нових показатеља о потрошњи биомасе припремљен и енергетски биланс за 2011. годину (процена стања) као и план за 2012. годину. 

Осцилације у подацима о производњи и потрошњи енергије у Србији постоје у последњих неколико година (пре свега од 2009. године до данас) не само због корекције података о производњи и потрошњи биомасе, већ и из следећих разлога:


1) Гасне кризе у 2009. години, која је утицала на смањени увоз природног гаса (увоз природног гаса је био мањи за скоро 30% у односу на 2008. годину);


2) Значајног пораста производње домаћег природног гаса (преко 30%) и сирове нафте (преко 40%); 


3) Смањење домаће рафинеријске прераде, односно домаће производње нафтних деривата и значајног повећања увоза нафтних деривата;


4) Због добре хидрологије, производња електричне енергије из хидроелектрана је у 2009. и 2010. години била значајно већа у односу на 2011. годину када због лоше хидрологије (од априла до краја 2011. године) долази до значајног пада коришћења хидропотенцијала, те је производња хидроелектрана мања за 28% у односу на 2010. годину;


5) Због лоше хидрологије у 2011. години значајно расте производња електричне енергије из термоелектрана и ТЕ – ТО, те долази до пораста производње угља, пре свега због потреба термоелектрана. 


Усвојени подаци Енергетске заједнице о бруто финалној потрошњи енергије  и учешћу ОИЕ у бруто финалној потрошњи енергије  за 2009. и 2020. године, су:

1) 2009. година: БФПЕ – 9.149,7 ktoe, учешће ОИЕ – 21,2 %;

2) 2020. година: БФПЕ – 10.330,6 ktoe, учешће ОИЕ – 27,0 %, при чему учешће ОИЕ у сектору саобраћаја треба да буде 10 %.


У Табели 10 су приказане процењене вредности за бруто финалне потрошње енергије  у Републици Србији које су усаглашене са прогнозом (резултатима коришћеног модела) коју је израдила Енергетска заједница. Приказани сценарији потрошње енергије и учешће ОИЕ у потрошњи енергије до 2020. године су усвојени на основу модела који је примењен за све земље потписнице Уговора о оснивању Енергетске заједнице, и на основу претпоставки усвојених у моделу. Потрошња енергије и учешће ОИЕ зависе од великог броја утицајних фактора као што су економски, технолошки, политички, друштвени и демографски. Имајући у виду наведене факторе и могућност њиховог утицаја на развој сектора енергетике, реално је очекивати да ће бити неопходна одређена прилагођавања  Националног акционог плана за обновљиве изворе енергије у разматраном периоду до 2020. године.

 Прорачун обавезујућег циља од стране Енергетске заједнице за ОИЕ у 2020. години одређен је на основу три параметра:

1) Основног удела ОИЕ – учешће обновљивих извора енергије у бруто финалној потрошњи енергије  у 2009. години;

2) Паушалне стопе повећања учешћа ОИЕ, и

3) Додатног преосталог напора који се одређује на основу релативног бруто домаћег производа по глави становника.


Полазни податак за прорачун је бруто финална потрошња енергије  у 2009. години, која се у складу са Директивом 2009/28/ЕЗ дефинише као потрошња енергије са губицима у преносу и дистрибуцији и са сопственом потрошњом у сектору електричне и топлотне енергије, а која не узима у обзир неенергетску потрошњу. У складу са овом дефиницијом и према Eurostat методологији, бруто финалне потрошње енергије је израчуната као потрошња финалне енергије увећана за сопствену потрошњу у сектору електричне и топлотне енергије и губитке у дистрибуцији и преносу. 

Методологија ЕУ је захтевала да производња енергије из хидроелектрана буде упросечена/нормализована за период од 15 година (на основу података из претходних година) и да се на тај начин одреди просечна вредност за период од 1995. до 2009. године. Нормализација се врши због могућег утицаја изузетно сушне или кишовите године на производњу енергије у хидроелектранама у посматраној години за коју се процена прави. Исто правило нормализације примењује се и на енергију произведену у ветроелектранама (Анекс II Директиве 2009/28/ЕЗ). Дефинисана вредност паушалне стопе повећања учешћа је иста за све потписнице Уговора о оснивању Енергетске заједнице. С обзиром да је утврђено да постоји зависност између бруто домаћег производа и енергетског интензитета уведен је параметар додатног преосталог напора. Додатни преостали напор је у корелацији са бруто домаћим производом по глави становника и одређен је за земље потписнице Уговора о оснивању Енергетске заједнице, као и за земље ЕУ. На основу овако примењене методологије прорачуна бруто финална потрошња енергије и ОИЕ у 2020. години обавезујући удео је за Републику Србију првобитно износио 29% ОИЕ у бруто финалној потрошњи енергије  2020. године. Након преговора за Енергетску заједницу овај удео је смањен на коначних 27% ОИЕ у бруто финалној потрошњи енергије 2020. године. 

Потрошња енергије по секторима одређена је на основу енергетских биланса Републике Србије за 2011, 2012. и 2013. годину, као и на основу расположивих статистичких података за наведeне секторе. Пројекције бруто финалне потрошње енергије и потрошње енергије по секторима су одређене у односу на 2009. годину као базну, то за оба сценарија (РЕФСЦ и ЕЕСЦ). Бруто финална потрошња енергије без примене мера за енергетску ефикасност ће у разматраном периоду да порасте са 9.149,7 ktoe у 2009. години на 10.330,6 ktoe у 2020. години, што представља пораст од 12,9 %. Од сва три сектора потрошње енергије, највећи део потрошње енергије је у сектору грејања и хлађења (45,3%  у 2009, односно 45,5 % у 2020. години). Учешће сектора саобраћаја у бруто финалној потрошњи енергије је најмање (21,1 % у 2009, односно 22,6 % у 2020. години). Сектор саобраћаја ће остварити највећи пораст у потрошњи енергије и то са 1.926 ktoe на 2.675 ktoe, што представља пораст од 38,9 %. 

Према референтном сценарију, потрошња енергије у сектору грејања и хлађења повећаће се са 4.144 ktoe на 4.231 ktoe, што представља пораст од 2,1 %. Потрошња енергије у сектору електичне енергије ће порасти са 3.079 ktoe на 3.425 ktoe, тако да ће пораст потрошње енергије у овом сектору износити 11,2 %. За израду сценарија са мерама за енергетску ефикасност  коришћени су циљеви дефинисани Првим акционим планом за енергетску ефикасност  Републике Србије за период од 2010. до 2012. године. 

Према Акционом плану за енергетску ефикасност дефинисано је да индикативни циљ уштеде енергије државе износи просечно 1 % годишње, односно најмање 9 % финалне потрошње енергије у деветој години примене (2018. година), што износи 752,4 ktoe. Додатно, уведена је претпоставка да ће у периоду од 2018. до 2020. године бити остварена уштеда енергије од 1 %, тако да укупна уштеда енергије у периоду од 2010. до 2020. године износи 10 %, односно 836 ktoe. Предвиђени карактер раста бруто финалне потрошње енергије у секторима топлотне, електричне енергије и сектору саобраћаја по оба сценарија приказани су на следећим сликама.

Слика 11. Бруто финална потрошња енергије – Референтни основни сценарио

Слика 12. Бруто финална потрошња енергије – Сценарио са мерама за енергетску ефикасност


	
	2009
	2010
	2011
	2012
	2013
	2014

	
	Базна година
	Базни сценарио
	Додатна енергетска ефикасност
	Базни сценарио
	Додатна енергетска ефикасност
	Базни сценарио
	Додатна енергетска ефикасност
	Базни сценарио
	Додатна енергетска ефикасност
	Базни сценарио
	Додатна енергетска ефикасност

	Грејање и хлађење
	4.144
	4.608
	4.608
	4.890
	4.890
	5.023
	5.023
	4.923
	4.881
	4.823
	4.739

	Електрична енергија
	3.079
	3.191
	3.191
	3.237
	3.237
	3.237
	3.237
	3.260
	3.226
	3.284
	3.215

	Саобраћај
	1.926
	2.005
	2.005
	2.073
	2.073
	2.140
	2.140
	2.208
	2.180
	2.275
	2.220

	БФПЕ
	9.150
	9.804
	9.804
	10.200
	10.200
	10.400
	10.400
	10.391
	10.287
	10.383
	10.174


	
	2015
	2016
	2017
	2018
	2019
	2020

	
	Базни сценарио
	Додатна енергетска ефикасност
	Базни сценарио
	Додатна енергетска ефикасност
	Базни сценарио
	Додатна енергетска ефикасност
	Базни сценарио
	Додатна енергетска ефикасност
	Базни сценарио
	Додатна енергетска ефикасност
	Базни сценарио
	Додатна енергетска ефикасност

	Грејање и хлађење
	4.724
	4.597
	4.625
	4.456
	4.527
	4.314
	4.428
	4.172
	4.329
	4.030
	4.231
	3.888

	Електрична енергија
	3.307
	3.203
	3.331
	3.192
	3.354
	3.181
	3.378
	3.170
	3.401
	3.159
	3.425
	3.148

	Саобраћај
	2.343
	2.260
	2.409
	2.299
	2.476
	2.339
	2.542
	2.379
	2.609
	2.419
	2.675
	2.458

	БФПЕ
	10.374
	10.060
	10.365
	9.947
	10.357
	9.834
	10.348
	9.721
	10.339
	9.608
	10.331
	9.495


Табела 10. Очекивана бруто финална потрошња енергије у Србији у области грејања и хлађења, електричне енергије и саобраћаја до 2020.године, узимајући у обзир утицај мера енергетске ефикасности и уштеде енергије 2010 – 2020 (ktoe)


6.1. Пројекција финалне потрошње енергије по оба сценарија, по референтном (базном) сценарију  и сценарију са применом мера за енергетску ефикасност

На следећој слици су приказане пројекције финалне потрошње енергије по оба два сценарија. У односу на базну 2010. годину повећање потрошње енергије у референтном сценарију износи 10,1%, а у сценарију са применом енергетске ефикасности до 2020. године свега 1%, односно 18% и 6,8% до 2025.године у односу на базну годину. Што се тиче финалне потрошње разлика по оба сценарија у 2020. години износи 920 хиљада tеn што даје снажну основу да целокупна енергетска политика буде усмерена на то да потрошња финалне енергије у Републици Србији тежи Сценарију са применом мера за енергетску ефикасност. 

Слика 13. Пројекција финалне потрошње енергије


Ако посматрамо кроз секторе привредни развој земље доводи до повећања учешћа искључиво производних сектора као што су индустрија, пољопривреда и неенергетска потрошња у оба сценарија. Предвиђено повећање учешћа ових сектора је са полазних 34,8% у 2010. години на око 40% у 2025. години. Очекивање је да би се до 2030.године у тим секторима трошило и до чак око 45% финалне енергије, а учешће сектора домаћинства да опадне за око 5%, а саобраћаја од 2% до 3%. У следећој табели је јасно приказана финална потрошња енергије по секторима.
	Сектор
	Референтни сценарио
	Сценарио са применом мера ЕЕ

	
	2010
	2015
	2020
	2025
	2030
	2015
	2020
	2025
	2030

	Домаћинства
	3148,0
	3193,1
	3226,5
	3284,3
	3349,5
	3136,9
	3129,0
	3121,2
	3113,4

	Индустрија
	2393,0
	2560,4
	2826,9
	3277,1
	3799,1
	2409,9
	2467,1
	2891,1
	3388,0

	Грађевинарство
	7,0
	7,9
	8,9
	10,4
	12,2
	7,9
	8,9
	10,4
	12,2

	Саобраћај
	2239,0
	2329,2
	2388,1
	2448,4
	2510,2
	2206,7
	2143,4
	2081,9
	2022,2

	Пољопривреда
	175,0
	184,9
	203,9
	232,5
	264,9
	184,9
	203,9
	232,5
	264,9

	Остали потрошачи
	934,0
	979,9
	1024,8
	1077,0
	1132,0
	867,5
	805,9
	855,5
	908,1

	Неенергетски сектор
	800,0
	882,0
	997,9
	1168,1
	1367,3
	882,0
	997,9
	1168,1
	1367,3

	УКУПНО
	9696,0
	10.137,4
	10.676,9
	11.497,9
	12.435,1
	9.695,8
	9.756,1
	10.360,8
	11.076,2


Табела 11. Финална потрошња енергије по секторима (хиљада tеn)

Повећање учешћа ОИЕ у бруто финалној потрошњи на 27% до 2020. године, као и одговарајућа промена у структури коришћења енергената у појединим секторима предвиђа се у оба сценарија. У оба сценарија расте потрошња електричне енергије до 2025./2030. године. У Референтном сценарију потрошња електричне енергије расте константно, док у Сценарију са мерама енергетске ефикасности, ове мере чине да тај тренд буде заустављен до 2020.године, а након тога пораст потрошње електричне енергије превазилази уштеду по основу мера енергетске ефикасности. У следећој табели је детаљно приказана финална потрошња енергије по енергентима.

	Енергент
	Референтни сценарио
	Сценарио са применом мера ЕЕ

	
	2010
	2015
	2020
	2025
	2030
	2015
	2020
	2025
	2030

	Биогорива
	-
	22,6
	231,3
	237,2
	243,1
	21,4
	207,5
	201,5
	195,6

	Деривати нафте
	3.268,0
	3.410,4
	3.368,8
	3595,6
	3.853,1
	3.258,5
	3.083,0
	3.200,4
	3.348

	Угаљ
	1.025,0
	996,7
	989,6
	1013,8
	1,046,3
	918,5
	837,2
	881,7
	934,9

	Електрична енергија
	2.371,0
	2.482,4
	2.512,7
	2644,4
	2.799,4
	2.317,0
	2.254,1
	2.360,7
	2.490,7

	Природни гас
	1.150,0
	1.321,7
	1.540,9
	1796,0
	2.088,0
	1.320,0
	1.418,0
	1.659,0
	1.934,9

	Топлотна енергија
	852,0
	841,1
	864,1
	956,2
	1.058,1
	803,4
	786,9
	857,1
	936,2

	ОИЕ за топлотне потребе
	5,7
	24,3
	65,6
	70,1
	75,1
	23,2
	64,6
	68,7
	73,1

	Биомаса
	1.025,0
	1.038,2
	1.104,0
	1184,6
	1.272,1
	1.033,8
	1.104,9
	1.131,8
	1.162,1

	УКУПНО
	9696,0
	10.137,4
	10.676,9
	11.497,9
	12.435,1
	9.695,8
	9.756,1
	10.360,8
	11.076,2


Табела 12. Финална потрошња енергије по енергентима (хиљада tеn)

7. НАЦИОНАЛНИ ОПШТИ ЦИЉ ЗА УДЕО ЕНЕРГИЈЕ ИЗ ОБНОВЉИВИХ ИЗВОРА ЕНЕРГИЈЕ


У складу са Енергетским билансом за 2011. годину учешће ОИЕ у бруто финалној потрошњи енергије 2009. године износило је 21,2 %. До 2020. године, Република Србија треба да повећа учешће ОИЕ на 27,0 %. У складу са пројектованом бруто финалном потрошњом енергије, количина ОИЕ треба да износи 2.563,6 ktoe у 2020. години, што значи да је у периоду од 2009. до 2020. године потребно остварити повећање ОИЕ за 621,0 ktoe. С обзиром на расположиви неискоришћени потенцијал ОИЕ Република Србија може да оствари постављени циљ за 2020. годину из домаћих извора, осим у погледу обавезујућег удела биогорива од 10 % у сектору саобраћаја 2020. године. Узимајући у обзир тренутно расположиве капацитете за производњу биогорива из биомасе друге генерације која задовољавају у погледу емисије гасова стаклене баште, као и непостојање регулативе и пратеће инфраструктуре за њену примену у области биогорива, Република Србија ће морати да планира увоз биогорива у 2018. години.


	A. Удео енергије из обновљивих извора у бруто финалној

потрошњи енергије у 2009 (S 2009) (%)
	21,2

	Б. Циљ за енергију из обновљивих извора у бруто финалној

потрошњи енергије у 2020 (S 2020) (%)
	27,0

	Ц. Очекивана укупна коригована потрошња енергије у 2020.

(из Табеле 1, последња ћелија) (ktoe)
	9.495,0

	Д. Очекивана количина енергије из обновљивих извора која

одговара циљу у 2020. (израчуната као B x C) (ktoe)
	2.563,6


Табела 13. Национални општи циљ за удео енергије из обновљивих извора у бруто финалној потрошњи енергије у 2009. и 2020.

7.1. Сценарији и начини остваривања по секторима

Све процене потрошње у секторима односе се на сценарио са примењеним мерама ЕЕ , како је прописано обрасцем за израду Национални акциони план за обновљиве изворе енергије. У Табели 13 су приказане очекиване трајекторије (индикативне путање) удела енергије из обновљивих извора у сектору електричне енергије, сектору енергије за грејање и хлађење и у сектору саобраћаја. Ове трајекторије су развијене за сва три сектора на основу расположивих података о очекиваној потрошњи енергије у сваком од три сектора и пројектима који су планирани да се реализују у разматраном периоду, а у складу са циљевима дефинисаним у Стратегији резвоја енергетике до 2015. године и другим планским документима Републике Србије. Учешће ОИЕ у сектору електричне енергије износиће 36,6 %, у сектору енергије за грејање и хлађење 30 % и у сектору саобраћаја 10 % у 2020. години. Сви ови појединачни циљеви омогућиће задовољење укупног циља од 27 % у БФПЕ 2020 (топлотна енергија из ОИЕ допринеће остварењу циља са 12,3% , електрична енергија из ОИЕ допринеће са 12,1% и биогорива са 2,6 %). Ови циљеви по секторима нису обавезујући, и не представљају фиксне циљеве за сваки од сектора појединачно, те се могу променити, односно повећати, уколико буду постојале могућности за убрзанији развој појединих сектора у односу на друге. 

7.1.1. Циљ за сектор електричне енергије


Према моделу сценарија са мерама за енергетску ефикасност, у сектору електричне енергије потребно је остварити повећање енергије из ОИЕ у односу на базну 2009. са 884 kтое на 1151 kтое, што представља повећање за око 30 % ОИЕ у сектору електричне енергије до 2020. године. Изражено у односу на бруто финалној потрошњи енергије ово повећање износи 2,4% (са 9,7% електричене енергије из ОИЕ у 2009. години на 12,1 % у 2020. години). За остваривање циљева у сектору електричне енергије планирано је да се у Републици Србији до 2020. године инсталира додатних 1092 МW што се и може видети у следећој табели.

	Врста ОИЕ
	(МW)
	Претпостављени број радних сати (h)
	(GWh)
	(ktoe)
	Учешће (%)

	ХЕ (преко 10 МW)
	250
	4430
	1108
	95
	30,3

	МХЕ (до 10 МW)
	188
	3150
	592
	51
	16,2

	Енергија ветра
	500
	2000
	1000
	86
	27,4

	Енергија сунца
	10
	1300
	13
	1
	0,4

	Биомаса – електране са комбинованом производњом
	100
	6400
	640
	55
	17,5

	Биогас (стајњак) – електране са комбинованом производњом
	30
	7500
	225
	19
	6,2

	Геотермална енергија
	1
	7000
	7
	1
	0,2

	Отпад
	3
	6000
	18
	2
	0,5

	Депонијски гас
	10
	5000
	50
	4
	1,4

	УКУПНО планирани капацитет
	1092
	-
	3653
	314
	100


Табела 14. Производња електричне енергије из ОИЕ из нових постројења у 2020. години


7.1.2. Циљ за сектор грејања и хлађења

Према сценарију са мерама за енергетску ефикасност, у сектору грејања и хлађења потребно је повећање учешћа ОИЕ са 1059 ktoe у 2009. години, на 1167 ktoe у 2020. години, што износи 10,2%. Да би остварила своје циљеве у сектору грејања и хлађења Република Србија ће до 2020. године, поред коришћења биомасе за грејање у идивидуалним домаћинствима, користити и обновљиве изворе енергије који до сада нису коришћени. Планирано је да се циљ у овом сектору оствари са додатних 149 ktoe како је приказано у Табели 15.
	Врста ОИЕ
	(ktoe)
	Учешће у додатно планираној производњи топлотне енергије до 2020. године (у односу на базну 2009. годину) %

	Биомаса – електране са комбинованом производњом
	49
	33 %

	Биогас (стајњак) – електране са комбинованом производњом
	10
	7%

	Геотермална енергија
	10
	7%

	Енергија сунца
	5
	3%

	Биомаса у индивидуалним домаћинствима
	50
	34%


Табела 15. Производња енергије у сектору грејања и хлађења из нових капацитета који користе ОИЕ

7.1.3. Циљ за сектор саобраћаја 


У сектору саобраћаја у 2009. години, ОИЕ (односно биогорива) су били заступљени на тржишту са само 0,21 ktoe (ова количина није регистрована у националној статисци). Наведена количина биодизела се продавала као Б100 и користио се у пољопривреди. Биогорива се нису налазила на тржишту у мешавини са горивима нафтног порекла за моторна возила, у складу са дозвољеним количинама према одговарајућим стандардима за моторни бензин и дизел гориво. У складу са Директивом за ОИЕ обавезни циљ за учешће обновљивих извора енергије у сектору саобраћаја износи 10 % у 2020. години. Према дефинисаном циљу и сценарију са мерама за енергетску ефикасност, количина обновљивих извора енергије у сектору саобраћаја износиће 246 ktoe у 2020. години, што ће представљати 2,6 % обновљивих извора енергије у бруто финалној потрошњи енергије.


7.1.4.  Начин остваривања учешћа обновљивих извора енергије у бруто финалној потрошњи енергије

У оквиру референтног сценарија потрошња енергије из ОИЕ ће порасти у периоду од 2009. до 2020. године са 1.942,6 ktoe на 2.789,3 ktoe, што представља повећање од 43,6 %. Ово повећање удела ОИЕ у бруто финалној потрошњи енергије у наведеном периоду износи 8,2 %. У оквиру сценарија са мерама за енергетску ефикаснот потрошња енергије из ОИЕ ће порасти у периоду од 2009. до 2020. године са 1.942,6 ktoe на 2.563,6 ktoe, што представља повећање од 32,0 %. Ово повећање удела ОИЕ у бруто финалној потрошњи енергије у наведеном периоду износи 5,8 %. Важно је приметити да је примена мера енергетске ефикасности кључна за достизање веома амбициозног обавезујућег циља у области ОИЕ (посматрано са аспекта процењених инвестициионих улагања у области ОИЕ неопходних за достизање циља). Мере енерегетске ефикасности ће допринети смањењу бруто финалној потрошњи енергије на коју се удео од 27% ОИЕ и односи.


На основу расположивих потенцијала, доступних технологија и цене енергије из могућих решења, одређена је динамика достизања циља до 2020. године по секторима електричне енергије, грејања и хлађења и саобраћаја што се може јасно видети и на следећој слици. 

Слика 14. Динамика достизања циља за 2020. годину по секторима


	
	2009
	2010
	2011
	2012
	2013
	2014
	2015
	2016
	2017
	2018
	2019
	2020

	ОИЕ – грејање и хлађење (%)
	25,6
	22,4
	21,3
	20,8
	21,1
	22,0
	23,4
	24,5
	26,1
	27,4
	28,6
	30,0

	ОИЕ – електрична енергија (%)
	28,7
	32,0
	23,0
	25,1
	29,5
	29,9
	31,0
	31,4
	32,4
	33,4
	35,1
	36,6

	ОИЕ – саобраћај
	0,0
	0,0
	0,0
	0,0
	0,0
	0,0
	1,5
	3,2
	5,0
	6,7
	8,4
	10,0

	ОИЕ – укупно учешће (%)
	21,2
	20,9
	17,5
	17,8
	19,3
	19,7
	20,9
	21,8
	23,1
	24,3
	25,6
	27,0

	Од чега из механизма сарадње (%)
	0
	0
	0
	0
	0
	0
	0
	0
	0
	0
	0
	0

	Вишак предвиђене за механизам сарадње (%)
	0,0
	0,0
	0,0
	0,0
	0,0
	0,0
	0,0
	0,0
	0,1
	0,2
	0,3
	0,3

	

	
	-
	-
	2011 - 2012
	2013 - 2014
	2015 - 2016
	2017 - 2018
	-
	2020

	Индикативна путања у складу са делом Б Анекса I Директиве
	-
	-
	С 2009+20%
(С 2020-2009)
	С 2009+30%
(С 2020-2009)
	С 2009+45%
(С 2020-2009)
	С 2009+65%
(С 2020-2009)
	-
	С2020

	ОИЕ путања – минималне вредности (%)
	-
	-
	22,36
	22,94
	23,81
	24,97
	-
	27,00

	ОИЕ путања – минималне вредности (ktoе)
	-
	-
	2303
	2347
	2382
	2441
	-
	2564


Табела 16. Национални циљ за 2020. и процењени начин остваривања енергије из обновљивих извора у грејању и хлађењу, електричној енергији и саобраћају

8. ПОКРЕТАЧИ РАЗВОЈА ЕНЕРГЕТСКОГ СЕКТОРА РЕПУБЛИКЕ СРБИЈЕ ДО 2020. ГОДИНЕ 


Пред енергетским сектором (енергетски сектор и системи даљинског грејања) у Републици Србији стоји изазовна и сложена будућност. У наредној деценији, српски енергетски сектор ће морати да се прилагоди променљивим и све више међународно повезаним, конкуретним енергетским тржиштима и режимима политика/прописа.


У снабдевању енергијом учествују увозни енергенти који чине велики удео укупног увоза, и локално произведена енергија, базирана на домаћем лигниту ниског квалитета и недовољно ефикасне екстракције, као и на релативно великим хидроелектранама и огревном дрвету. У српској економији тренутни ниво интензитета угљеника и енергије је веома висок, док енергетски сектор чини њен велики удео. 

     8.1. Улазак у ЕУ као главни покретач за политике климатских промена у Србији


Претпоставља се да ће у наредним годинама процес придруживања правним нормама ЕУ, које се тичу енергије и климе, бити главни покретач за усвајање квантитавних циљева/обавеза у вези емисија гасова са ефектом стаклене баште за секторе који се налазе унутар и ван шеме ЕУ за трговину емисијама. Овај сет обавеза за Србију ће укључити, између осталог:
· учешће у Шеми ЕУ за трговину емисијама на нивоу ЕУ;

· циљ у вези емисија гасова са ефектом стаклене баште у секторима ван Шеме ЕУ за трговину емисијама у периоду од 2005. до 2020. године;

· циљ за повећање удела ОИЕ у периоду од 2005. до 2020. године;

· правне норме у вези животне средине с директним утицајем на емисије гасова са ефектом стаклене баште , посебно Директива о великим постројењима за сагоревање. 

У процесу приближавања и придруживања Европској унији Република Србија је 2006.године ратификовала Уговор о оснивању Енергетске заједнице. Уговор о оснивању Енергетске заједнице је први ратификован уговор којим се Република Србија придружује Европској унији. На основу овог уговора, тржиште енергије Републике Србије, као део тржишта енергије Енергетске заједнице, ће постати саставни део тржишта енергије Европске уније. Енергетска ефикасност је једна од основних тема којима се бави Енергетска заједница. Значај енергетске ефикасности произилази из чињенице да се њеном применом остварују значајне уштеде у потрошњи енергије, али истовремено и смањује негативан утицај производње и потрошње енергије на животну средину, чиме се обезбеђује одрживи развој.  Крајњи циљ ЕУ у 2020. години је да испуни такозвани „20 – 20 - 20“  концепт  односно 20%  смањење нивоа емисије гасова стаклене баште , 20% смањење потрошње енергије  у стамбеним објектима и 20% повећања у коришћењу обновљивих извора за производњу енергије (слика 15).

Слика 15. Политика Европске уније „20 – 20 – 20“ до 2020. године
Такозвана „20 – 20 – 20“  енергетска политика мора бити испуњена до 2020. године (иако 20% уштеде у апсолутној потрошњи енергије није обавезујуће), а остаје да се види да ли се овај циљ у стварности може постићи. Међутим, као што је у неколико наврата наглашавано, Европска комисија и законодавци наводе да су свесни да су за реализацију инвестиционих улагања неопходни стабилни, предвидљиви и недискриминаторни законски оквири. Поред тога, величина ових неопходних енергетских улагања, као и време предвиђено за њихову реализацију простире се дуже од просечних политичких прорачуна и периода сећања. За потребе постизања већег степена јасноће, у овом извештају се подразумева да ће лидери

држава чланица Европске уније остати на овом путу и да неће покушавати да крену у супротном смеру у току самог процеса.


Република Србија је за сада, кроз проширење правног оквира Енергетске заједнице обавезна да имплементира Директиве Европске уније које се односе на повећање енергетске ефикасности код крајње потрошње, на енергетске перформансе зграда и на обележавање енергетске ефикасности енергетских производа. У области енергетике сарадња између Републике Србије и Европске уније ће се усредсредити на приоритетне области у везии са правним тековинама Европске уније у области енергетике и биће заснована на Уговору о оснивању Енергетске заједнице. Ова сарадња ће се развијати са циљем постепене интеграције Републике Србије у енергетско тржиште Европе. Европска унија помаже имплементацију енергетске ефикасности на начин да се обезбеди конкуретност, као и сигурност снабдевања и преузима обавезе предвиђене Кјото протоколом.

Кјото протокол је међународни споразум повезан са Оквирном конвенцијом Уједињених нација о климатским променама. Главна разлика између Протокола и Конвенције је та да конвенција подстиче индустријализоване земље да стабилизују емисије гасова стаклене баште, а Протокол их обавезује да то ураде. Република Србија је чланица Оквирне конвенције Уједињених нација о климатским променама од јуна 2001. године. Република Србија је ратификовала Кјото протокол. Србија није усвојила националну стратегију за смањење емисија гасова стаклене баште по Протоколу и има статус не-Анекс I земља. 
8.1.1. Прописи Европске Уније из области енергетске ефикасности које је потребно имплементирати у правни оквир Републике Србије


Директива 2006/32/ЕС – Намена Директиве Европског парламента и Света бр.2006/32/ЕС од 5 априла 2006.године о енегретској ефикасности код крајње потрошње и енергетским условима, које мења Директива Савета бр.93/76/ЕЕС је да потржи ефективна побољшања енергетске ефикасности код финалне потрошње у државама чланицама. Директивом се дефинишу неопходни циљни индикатори енергетске ефикасности, као и механизми иницијативе и институцијални финансијски (фискални) и правни оквир да се уклоне постојећа ограничења и несавршености за побољшање енергетске ефикасности. Такође се дефинише формирање предуслова за развој тржишта енергетских услуга и других побољшања енергетске ефикасности. Ову Директиву треба да примењују крајњи потрошачи и испоручиоци енергетских услуга, дистрибутери енергије, оператори дистрибутивног система, продавци енергије и испоручиоци услуга у вези са побољшањем енергетске ефикасности, а у одређеној мери и војне организације. 

Општи циљ Директиве је уштеда енергије од 9% у току 9.година од њеног доношења. Директивом је прописано да државе чланице треба да обезбеде да јавни сектор служи као пример примене мера енергетске ефикасности сходно овој Директиви. Директива има четири анекса:

1) Анекс I прописује методологију за калкулацију национално препознативог циља за уштеду енергије;

2) Анекс II прописује Енергетски садржај изабраних горива за крајњу потрошњу;

3) Анекс III прописује индикативну листу примера за мере побољшања енергетске ефикасности;

4) Анекс IV прописује општи оквир за мерење и верификацију уштеда енергије.


Период у ком треба да се остваре рокови за имплементацију одредби ове Директиве, почиње 31.децембра 2009. године, а завршава се 01. јануара 2017. године.


Директива 2010/30/ЕУ Европског парламента и савета од 19 маја 2010. године о енергетским перформансама зграда, којом се поново уређује (и опозива) Директива 2002/91/ЕС има за циљ да промовише побољшање енергетских перформанси зграда на територији Европске Уније, узимајући у обзир климатске и локалне услове, као и потребе унутрашње климе и трошковну ефикасност. У циљу промоције побољшања енергетских перформанси зграда ова директива утврђује:
1)  општи оквир за утврђивање методологије прорачунавања интегрисане енергетске перформансе објеката;

2)  примену минималних захтева за енергетску перформансу нових објеката и нових делова објеката;

3)    примену минималних захтева за енергетске перформансе.


Интересантне су одредбе Директиве 2010/30/ЕУ које се односе на енергетске перформансе  нових зграда. За нове зграде државе чланице треба да обезбеде да пре него што и започне изградња, техничка, економска и оправданост са аспекта животне средине високо ефикасних система треба да узму у обзир децентрализоване системе енергетског снабдевања који користе енергију произведену из обновљивих извора, когенерацију, даљинско или блок грејање или хлађење посебно где је то засновано укупно или делимично на енергију из обновљивих извора, топлотне пумпе.

Директива 2010/31/ЕУ – Ова директива се односи на енергетске производе који имају значајан директан или индиректан утицај на потрошњу енергије и где је релевантно на друге суштинске ресурсе током употребе. Директива утврђује обавезе држава чланица у погледу имплементације њених циљева, захтеве за информације, одговорност снабдевача, одговорност дистрибутера, јавне набавке и подршке, слободног кретања робе и услуга, казнене одредбе и слично. Директива се примењује на одређене типове апарата у домаћинству, чак и ако су ти апарати намењени и ван домаћинства, уколико се код њих може остварити значајна уштеда енергије. 
8.1.2. Прописи Европске уније из области енергетске ефикасности који ће бити обавезни у будућности


Директива Европског Парламента и Савета 2004/8/ЕС – Спрегнута производња (когенерација) електричне и топлотне енергије је посебан случај енергетске конверзије горива – енергента у корисне видове енергије код кога се остварује висока укупна ефикасност. Овом Директивом поставља се доња граница ефикасности енергетског објекта који се може сматрати објектом у коме се обавља спрегнута производња топлотне и електричне енергије. Исто тако, успостављају се механизми контроле порекла произведене електричне енергије и управљања националним потенцијалом за спрегнуту производњу електричне и топлотне енергије. 


Европска унија у циљевима своје енергетске политике утврђује обавезу повећања енергетске ефикасности за 20% до 2020. године, као део механизма за сузбијање ефеката феномена климатских промена, кроз утврђивање смањења емисије гасова стаклене баште за 20% и повећање коришћења ОИЕ за 20% до 2020.године. Овај циљ је утврђен због високог степена опасности од енергетске делатности и коришћења енергије по животну средину, како би се обезбедио одрживи развој на планети – за предстојеће генерације. 

Мерама које су утврђене прописима Европске уније, а које су обавезне да се имплементирају у правни систем Републике Србије, могла би се остварити значајна уштеда енергије пре свега код крајње потрошње, што не значи да ове мере не би требало применити и у осталим сферама енергетског циклуса (од њене производње, дистрибуције до потрошње). Примена ових мера дугорочно посматрано, поред тога што повољно утиче на животну средину, утиче и на смањење значајних трошкова који ометају развој и повећавају опште сиромаштво у Републици Србији. 

8.1.3. Напредак Србије ка уласку у ЕУ


Енергетски сектор Србије карактерише недостатак конкуретног тржишта и ниски нивоу ефикасности. Усвајањем новог Закона о енергетици Србија је довела себе до добре позиције да спроведе неопходне реформе и да подстакне развој свог енергетског сектора, у складу са захтевима правних норми ЕУ. Усвајање законодавства релевантног за имплементацију, које је праћено адекватним спровођењем, биће од суштинског значаја. Посебна пажња треба да се посвети правом отварању тржишта електричном енергијом, реформама у сектору гаса, повећању обавезних залиха нафте, испуњавању циљева за побољшање енергетске ефикасности и промовисању обновљивих извора енергије у производњи електричне енергије, саобраћају, загревању и хлађењу. Србија ће морати да ојача своје административне капацитете како би се осигурала ефикасна имплементација и спровођење њених законских обавеза у енергетском сектору. Србија ће морати да уложи додатне напоре како би се ускладила са правним нормама ЕУ у вези енергије и како би их ефикасно имплементирала у средњорочном периоду. 
Последњих неколико година Србија је добро напредовала у усклађивању свог законодавства са правним нормама ЕУ које се тичу животне средине. Постигнута је усклађеност у областима управљања отпадом, заштите природе и хемикалија, али у овим областима су још увек неопходни напори за усклађивање са правним нормама ЕУ у вези квалитета воде и климатских промена. Ефикасна усаглашеност са законима ЕУ захтева одржив висок ниво инвестиција и значајне административне напоре, што се може остварити само у дугорочном периоду. 

Апроксимација са правним нормама ЕУ је већ у току и биће вођена током наредних година путем обавезе Србије у оквиру Споразума о Енергетској заједници и у долазећим преговорима у вези уласка у ЕУ. Правне норме у вези енергије и климе у извесној мери ће почети да утичу на емисије гасова са ефектом стаклене баште у Србији пре датума уласка у ЕУ, такође и путем (садашњих и будућих) обавеза у оквиру Споразума о енергетској заједници. 

8.2. Смањење угљеника у енергетском сектору Србије до 2050. године

Климатске промене могу достићи катастрофалне размере у овом веку уколико се емисије гасова са ефектом стаклене баште брзо и одлучно не смањује. У ЕУ, као и у Србији, енергетски сектор у великом делу доприноси емисијама гасова стаклене баште. Смањење емисија из енергетског сектора је због тога веома важно и у ЕУ и у Србији. Поред тога, добробит људи, конкуретности привреде и целокупно функционисање друштва зависе од сигурности снабдевања, стабилности и одрживости енергетског система и расположивости енергије и енергената. 

Секторске политике у вези енергије и климе су међусобно веома повезане. Својим планом рада за прелазак на конкурентну економију са ниским угљеником до 2050. године, Европска комисија планира да оствари дугорочну стратегију смањења емисија на 95% до средине века. Биће употребљен низ различитих и комплементарних технологија за оставарење овог циља, укључујући обновљиву енергију, енергетску ефикасност, технологију чистог угља и скупљање и складиштење угљеника. Енергетски сектор има велики удео у емисијама гасова стаклене баште у Србији. Такође, кључ идентификације исплативих мера за смањење угљеника и ублађавање емисија лежи управо у енергетском сектору.

Очекује се да ће Европска Унија одвојити велики део свог буџета за период од 2014.-2020. године за активности повезане са климом и зеленим развојем са циљем да се измени структура енергетских система у Европи и да се поставе основе за економију са малим интензитетом угљеника у 2050. години. На следећој слици је шема која приказује покретачке елементе који утичу на развој енергетског сектора у Србији.

Слика 16. Шема покретачких елемената који утичу на развој енергетског сектора РС
8.2.1. Утицај шеме ЕУ за трговину емисијама угљеника у Србији

Европска унија ће имати велики утицај на компаније у енергетском сектору, будући да су топлане и термоелектране у Србији старе, неефикасне и углавном користе лигнит, који је гориво са високим нивоом емисија угљеника. То значи да су емисије по јединици произведене електричне енергије и топлоте релативно високе , у поређењу са, на пример, модерним електранама које су на гасни погон. Енергетске компаније у Србији, посебно ЕПС и веће компаније за даљинско грејање, које управљају великим постројењима, мораће да одвоје значајне финансијске ресурсе за прибављање неопходних  дозвола на аукцији. Енергетске компаније ће, по својој прилици, пренети ове трошкове својим потрошачима у периоду непосредно након почетка спровођења ове шеме. Стратегија за усвајање будућих трошкова у вези емисија угљеника не може се посматрати посебно, већ се њом треба бавити унутар оквира основне реформе енергетског сектора. 

Додатним развојем обновљивих извора енергије, потребним за постизање учешћа од 20% смањиће се годишња емисија СО2 за око 700 Мt 2020.године.Вредност овог значајног смањења емисија гасова стаклене баште би скоро покрила укупне додатне трошкове са високим ценама енергије. Док ова регулатива не ступи на снагу, постојећи законски оквири, превасходно за електричну енергију и биогорива, морају се енергично спроводити. Енергетски сектор Србије има највећи удео у укупним емисијама гасова стаклене баште преко 45% укупних емисија. Тачан удео варира из године у годину. 

Слика 17. Избегнута емисија СО2  услед увођења нових обновљивих извора енергије до 2020. године у оквиру ЕУ

8.3.  Енергетска ефикасност у Србији

Принцип енергетске ефикасности подразумева рационалну употребу енергије, односно елиминацију или минимизирање губитака енергије, како у сектору потрошње, тако и у сектору производње енергије. Повећање енергетске ефикасности у производњи се постиже повећањем ефикасности конверзије примарних фосилних горива, смањењем губитака топлоте у топланама и дистрибутивној мрежи. Енергетска ефикасност се исто тако може повећати и у секторима потрошње енергије путем спровођења мера за повећање енергетске ефикасности као што је увођење ефикасније технологије и уређаја, возила са малом потрошњом, боља изолација у зградама итд. Повећање енергетске ефикасности у значајној мери утиче на унапређење пословања, односно на повећање конкурентности привредних субјеката и на домаћем и на глобалном тржишту роба и услуга. Поред економске користи, повећање енергетске ефикасности значајно доприноси и заштити животне средине кроз смањење емисија гасова стаклене баште, односно испуњавању циљева Кјото Протокола. Србија има велики потенцијал када је реч о повећању ефкасности у производњи енергије, а такође потребно је повећање енергетске ефкасности у индустрији, саобраћају и другим секторима. Посебна одлика потражње за електричном енергијом у Србији је велики удео домаћинстава. 


У складу са регулативом Европске уније државе чланице треба да смање своје емисије гасова стаклене баште у оним секторима који нису покривени Шемом ЕУ за трговину емисијама како би се испуниле обавезе Заједнице о смањењу емисија гасова стаклене баште до 2020. године. Национални циљ зависи од бруто домаћег производа по становнику. ЕУ је такође усвојила оквир за повећање енергетске ефкасности и коришћење енергетских услуга. Између осталог, ово укључује индикативне уштеде енергије за државе чланице, обавезе националних јавних служби што се тиче уштеда енергије и енергетски ефкасних јавних набавки, обезбеђивање енергетске ефкасности и мере за подстицање енергетске ефкасности и енергетских услуга. 

Први Национални акциони план за енергетску ефкасности Републике Србије за период од 2010. до 2012. године поставља индикативне циљеве смањења потрошње енергије. Једна од кључних препрека за енергетску ефкасности у Србији је тренутно низак ниво цене енергије. Потенцијал краткорочног смањења емисија гасова са ефектом стаклене баште (2020) у производњи електричне енергије, углавном се односи на рехабилитацију постојећих електрана уз повећање ефкасности, гашење постојећих неефкасних термоелектрана и замена новоизграђеним са већом ефикасношћу. Такође увођење комбиноване производње топлоте и енергије на основу природног гаса и биомасе и повећање удела употребе обновљивих извора енергије, укључујући биомасу, мале хидроелектране, ветар и соларну енергију. Потенцијал ових опција на кратак рок зависи, између осталог, од расположивих фнансија, планова за гашење тј престанак коришћења постојећих капацитета, било каквих будућих регулаторних захтева, и будућег увођења цене емитовања угљеника. 


Све будуће инвестиционе одлуке у енергетском сектору морају бити донете и на основу сазнања о политикама које се баве климатским променама. 


У Србији производња је у потпуности заснована на фосилним горивима. Потенцијал за повећање енергетске ефкасности као и за побољшање финансијске одрживости свих система за даљинско грејање је веома висок. примена комбиноване производње топлоте и електричне енергије представља велики потенцијал за смањење емисија гасова са ефектом стаклене баште у системима даљинског грејања. Поред тога, побољшање дистрибутивних мрежа ће смањити губитке енергије и воде. Најзад, постоји велика могућност за коришћење обновљивих извора енергије и нарочито отпадне топлоте у системима даљинског грејања. У студији коју су објавили Филиповић и Миљковић (2011) наводи се да енергетска ефикасност диектно утиче на конкурентност привреде. Стога је унапређење енергетске ефикасности, како у области производње, тако и у сфери потрошње енергије, важан циљ коме се континуирано тежи. Економски одржив развој почива на концепту да се за исти обим и квалитет производње користи што мање енергије. 


У погледу енергетске ефикасности, Србија се налази ниско на лествици у поређењу са другим земљама ЕУ. Разлог овоме је пре свега економска неспособност већег дела популације и других потрошача енергије, затим недовољна мотивисаност за улагање (ниске цене и неодговарајући паритети горива и енергије). Такође у Србији иако постоје, још увек су неповољни услови кредитирања за пројекте у области енергетске ефикасности. Неинформисаност већег дела популације о значају енергетске ефикасности и начинима да се енергија уштеди доприноси овако лошој позицији. 

8.3.1. Развој инфраструктуре даљинског грејања и хлађења

Даљинско грејање је начин за загревање простора и припрему санитарне топле воде. У многим процесима, на пример, када се електрична енергија производи или се спаљује отпад, велики делови енергије се ослобађају у облику сувишне топлоте. Основна идеја која стоји иза модерног даљинског грејања је рециклирање ове сувишне топлоте, која би иначе била одбачена из производње електичне енергије, од горива и прераде биогорива, као и из различитих индустријских процеса. Поред тога, даљинско грејање може да искористи многе врсте обновљивих извора енергије (биомаса, геотермална, соларна, термална енергија).

Даљинско грејање у Србији се не уклапа у дефиницију модерних система за даљинско грејање. Отпадна топлота се не користи у системима за даљинско грејање нити се користе обновљиви извори енергије. Производња топлоте у системима за даљинско грејање у Србији је искључиво базирана на фосилним горивима. Топлота се производи у котловима великог капацитета, који су направљени тако да могу да испоруче оптималну количину топлоте најудаљенијим потрошачима у најхладнијим данима и на бази температура  које су недавно значајно повећане у релевантним стандардима. Из ових разлога, годишња употреба ових капацитета је у великој мери испод 20%, а често и испод 15%. Зато је веома тешко замислити да системи за даљинско грејање какви су данас, остану непромењени чак и у периоду до 2020.године. Међутим, креирање мера за ублажавање у таквим системима предтсвља значајан изазов и захтева развој нових политика и интегрисање инвестиционог планирања у енергетском сектору. Оно се заснива на методи најмањег трошка, са посебним освртом на могућности примене модерних технологија које најбоље одговарају опцијама локалних извора топлоте. 

Инсталисана снага у системима даљинског грејања у Србији је велика када се узме у обзир  време рада објеката под пуним оптерећењем, а неке топлане са комбинованом производњом електричне енергије и топлоте раде мали број сати годишње. Потенцијал за повећање енергетске ефикасности као и за побољшање финансијске одрживости свих система за даљинско грејање је веома висок. Примена комбиноване производње топлоте и електричне енергије представља велики потенцијал за смањење емисија гасова са ефектом стаклене баште у системима даљинског грејања. Поред тога, побољшање дистрибутивних мрежа ће смањити губитке енергије и воде.


Обављање делатности производње топлотне енергије спада у делатност од општег интереса, односно у комуналне делатности (Закон о енергетици, члан 13). За постизање циљева Директиве 2009/28/ЕЗ, а који се односе на производњу и коришћење топлотне енергије у зградарству, предвиђене су промене у систему даљинског грејања (замена фосилних горива биомасом у постојећим топланама, као и коришћење геотермалне енергије), као и изградња нове инфраструктуре за грејање и хлађење која користи обновљиве изворе енергије. У ТЕ – ТО Сремска Митровица се очекује стартовање вреловодног котла на биомасу (сунцокретова љуска) од 18 МW и топотна енергија ће се испоручивати у систем даљинског грејања. 


8.3.2. Потенцијал и развој когенерације у енергетици Републике Србије

Когенерација у енергетици Србије је веома слабо развијена за разлику од земаља Европске уније. У Србији постоје реални услови за развој когенерације с обзиром на доста развијене системе даљинског грејања и велике потрошаче технолошке паре у индустрији односно постоје потрошачи топлоте што је основни предуслов за развој когенерације. У когенерацији се може остварити укупна ефикасност искоришћења горива преко 83% и уштеди до 34% горива у односу на аутономне технологије за производњу исте количине електричне енергије у односу на одвојену производњу. Елекрична енергија произведена у когенерацији најчешће се користи локално или се испоручује у електродистрибутивну мрежу чиме се избегавају трошкови преноса, а топлота се користи само локално за централизоване системе даљинског грејања и хлађења или у технолошком процесу. 
Апроксимативно 39% домаћинстава на 50 локација у Републици Србији прикључено на систем даљинског грејања. Индустрија троши око 50% , домаћинства око 23%, ТЕ-ТО око 5%, а топлане око 22% тј. за системе даљинског грејања се у грејној сезони троши око 660 милиона m3 гаса и око 100 000 t мазута. Укупна годишња потрошња гаса у РС износи око 3 милијарде m3. На основу наведених података може се уочити да потрошња природног гаса преовладава у производњи топлоте у Србији. По тој основи се може проценити да РС има значајан потенцијал за примену когенеративних технологија у индустрији и даљинском грејању. Ако би се кроз стратешке, регулаторне и субвенционе мере, а то се преко Упитника ЕУ сугерише, створили услови за инвестирање у когенеративне системе ТЕ – ТО/ СДГ, по тој основи би се могле остварити знатне уштеде у потрошњи примарне енергије и смањити  емисија гасова са ефектом стаклене баште. 
Предлог мера за идентификацију потенцијала когенерације у Србији:

1) доношење Изјаве о прихватању Директиве 2004/ ЕС за унапређење когенерације и мера за њену имплементацију у РС;
2) формирање институционалне инфраструктуре за когенерацију у Србији по угледу на земље ЕУ и додела мандата за чланство и комуникацију са асоцијацијама ЕУ за когенерацију;

3) израда студије о укупном и физибилном потенцијалу когенерације у РС и дконошење стратегије и циљева за примену когенеративних технологија на бази фосилних и обновљивих ресурса и потребних мера подршке;

4) израда Националног акционог плана енергетске ефикасности са циљевима са циљевима енергетске ефикасности, уштедама примарне и мерама за њихову реализацију;
5) формирање базе података о потрошњи горива у производњи топлоте за грејање, процесној индустрији, за когенеративне системе (ТО/СДГ, ТЕ-ТО/СДГ), енергетској ефикасности и уштеди примарне енергије, учешћу когенеративне електричне енергије у укупној производњи електричне енергије, евиденцији и верификацији зелених сертификата и свим подацима од значаја за когенерацију;

6) припрема за подношење апликација за учешће предузећа из Србије за доделу средстава  из субвенционих фондова ЕУ. 

8.3.3. Пројектовано повећање ОИЕ у зградама до 2020.године
Преглед постојећих и планираних мера на регионалном/локалном нивоу - Код ефикасног коришћења енергије у зградама узима се у обзир век трајања зграде, климатски улови локације, положај и оријентација зграде, намена, услови комфора, материјали и елементи структуре зграде и омотача, уграђени технички системи и уређаји, као и извори енергије и когенерација и могућност за коришћење ОИЕ, према члану 6. Правилника. Технички и други захтеви за прорачун енергетских својстава зграда утврђени су српским стандардима који су усаглашени са одговарајућим европским 
стандардима.


Правилником о условима, садржини и начину издавања сертификата о енергетским својствима зграда дефинисано је да се у Енергетском пасошу за стамбене, за нестамбене зграде и за зграде друге намене које користе енергију – Подаци о термотехничким системима у згради наводе и следећи подаци:

1) врста и начин коришћења система са обновљивим изворима,

2) удео ОИЕ у потребној топлоти за грејање и санитарну топлу воду - СТВ (%).


Eнeргeтски пaсoш чини сaстaвни дeo тeхничкe дoкумeнтaциje кoja сe прилaжe уз зaхтeв зa издaвaњe упoтрeбнe дoзвoлe (Правилник о условима, садржини и начину издавања сертификата о енергетским својствима зграда, члан 9). На националном нивоу, као и на нивоу аутономне покрајине и локалном нивоу не постоји регулатива која прописује обавезну употребу ОИЕ у сектору зградарства. У наредном периоду, размотриће се доношење регулативе која ће дефинисати удео ОИЕ у сектору зградарства и то посебно за нове објекте и за постојеће објекте који се адаптирају и реконструишу. У том смислу размотриће се посебно удео топлотне енергије и СТВ који треба да се обезбеде из ОИЕ и то применом соларне енергије, биомасе, геотермалне енергије и топлотних пумпи. Доношење ове регулативе у сектору грејања и хлађења треба да буде у складу и са подстицајним мерама за промоцију примене ОИЕ у овом сектору. Потрошња финалне енергије у 2005. години износила је 3,29 Mtoe, а удео зградарства у укупној потрошњи финалне енергије износио је 48%, од тога 65% у стамбеном сектору. Просечна годишња потрошња топлотне енергије у Србији износи: стамбене зграде - 171 kWh/m2 – даљинско грејање (ДГ) и 55 kWh/m2 - припрема топле воде (ПТВ), односно за нестамбене

зграде - 194 kWh/m2 – ДГ и 12 kWh/m2 – ПТВ.

	
	2009
	2015
	2020

	Стамбени
	21
	23
	27

	Комерцијални
	-
	-
	-

	Јавни
	2
	3
	5

	Индустријски
	1
	2
	3

	УКУПНО
	23
	28
	35


Табела 17. Процењени удео обновљиве енергије у сектору зградарства (%)


Приватне, домаће и иностране инвестиције у урбаним центрима последњих година утицале су на изградњу комбинованих вишенаменских објеката са уграђеним савременим системима грејања, вентилације и климатизације великог инсталисаног капацитета. Неки од тих објеката пројектовани су у скалду са најстрожијим стандардима енергетске ефикасности ЕУ, као и са системима који користе ОИЕ. На основу добрих примера из праксе у нашој земљи, интересовање за примену ОИЕ је посебно изражено код комерцијалних објеката, школских и здравствених установа, као и у туристичким објектима. У наредном периоду предвиђене су акције за веће коришћење ОИЕ у сектору зградарства. Ове акције треба да укажу и на допринос смањењу емисије гасова са ефектом стаклене баште.


На основу наредне слике, види се да две трећине потрошње одлази на грејање просторија у стамбеним објектима.

Слика 18. Потрошња енергије у стамбеним објектима


На основу овога види се да велики потенцијал за уштеду енергије и даље остаје неискоришћен. Постоје технике за смањење потрошње електричне енергије за половину или три четвртине у постојећим зградама, као и за смањење потрошње енергије уобичајених кућних уређаја за половину. И поред тога, стопа реновирања зграда је прениска, као и повећање коришћења најефикаснијих уређаја. Потребно је превазићи препреке за повећање енергетске ефикасности зграда. Комисија позива државе чланице да

успоставе системе за промовисање повећања енергетске ефикасности зграда у приватном сектору. Решавање питања потрошње топлотне енергије у зградама биће од примарног значаја у наредном периоду. Јавни органи би требало да предузму вођство у побољшању енергетског учинка својих зграда. Да би се постигао овај резултат, јавни органи би требало у најмању руку да удвоструче постојећу стопу реновирања. 

У националној регулативи, усвојена су два правилника која разматрају примену ОИЕ у сектору зградарства и то:

1) Прaвилник o енергетској eфикaснoсти згрaдa и

2) Правилник о условима, садржини и начину издавања сертификата о енергетским својствима зграда.


У овој области не постоји посебна регулатива на нивоу аутономне покрајине и на нивоу јединице локалне самоуправе. Средином марта 2013. године донет је Закон о ефикасном коришћењу енергије. У наредном периоду планирано је доношење пратећих подзаконских докумената. Овим Законом предвиђено је регулисање области енергетске ефикасности и коришћења ОИЕ посебно у сектору зградарства.

9. SWOT АНАЛИЗА ЕНЕРГЕТИКЕ РЕПУБЛИКЕ СРБИЈЕ

У Стратегији развоја енергетике Републике Србије, Swot анализа, као један добар начин да се кроз упоредни приказ основних предности, слабости, шанси и претњи сагледају изгледи или препреке за реализацију било ког пројекта,  омогућава уочавање свих позитивних и негативних фактора који би могли утицати на остварење циљева и послужити за подстицање реализације Стратегије као и оно што би могло довести до застоја  и проблема. У даљем тексту следе многи фактори, околности и чињенице које делују позитивно или негативно на остваривање Стратегије развоја енергетике Републике Србије. 


Swot анализа стања и могућности енергетике Републике Србије:

· Снаге (постојеће):

1. Традиција и искуства у претходном развоју енергетике Републике Србије:

· Квалитетни кадрови и квалификована радна снага у енергетици;

· Ревитализација сектора остварена у првој деценији XXI века;

2. Расположиви ресурси и потенцијали:

· Угаљ;

· Потенцијал обновљивих извора енергије;

· Потенцијал повећања енергетске ефикасности у производњи, преносу и потрошњи енергије;

· Географски положај преносног система између региона са вишковима и региона са недостатком електричне енергије;

· Географски положај потенцијалног регионалног чворишта за трговину електричном енергијом, транспортним и складишним капацитетима природног гаса. 

3. Енергетски инфраструктурни системи технички у релативно очуваном стању

· Развијеност електроенергетског система и његова регионална повезаност;

· Техничке карактеристике преносног система у складу са захтевима европског удружења оператора преносних система електричне енергије;

· Значајан степен изграђености транспортног и дистрибутивног гасоводног система;

· Изграђеност система даљинског грејања;

4. Ратификација и ступање на снагу Уговора о оснивању Енергетске заједнице, чиме је Република Србија постала део повезаног европског енергетског тржишта.

5. Потписивање Уговора о стабилизацији и придруживању Србије и ЕУ.

· Слабости (унутрашње):
1. Висока екстерна енергетска зависност:

· Неповољна структура домаћих конвекционалних енергетских извора;

· Низак ниво улагања у истраживања енергетских потенцијала;

· Недовољно коришћење обновљивих извора енергије;

2. Неекономске цене енергије и нескладност цена енергије и енергената

3. Низак степен наплате електричне енергије и природног гаса

4. Нерационално коришћење енергије

· Недовољно коришћење високо ефикасних технологија за производњу и потрошњу енергије;

· Висока специфична потрошња енергије по јединици бруто домаћег производа;
· Висока специфична потрошња енергије по јединици производа у индустрији;

· Низак квалитет и неповољна структура саобраћаја у енергетском смислу;

· Нерационално коришћење електричне енергије за топлотне потребе;

· Недовољно коришћење природног гаса у широкој потрошњи;

· Низак удео коришћења обновљивих извора енергије у потрошњи;

· Недостатак стандарда и прописа из области енергетике;

5. Технолошка застарелост постојећих и недостатак нових енергетских капацитета:

· Минимална когенерација електричне и топлотне енергије;

· Високи технолошки и други губици у дистрибуцији енергије;

· Ограничена средства за потребе инвестиција у енергетске капацитете;

· Технолошко заостајање домаће електро-машиноградње у градњи енергетских објеката и инфраструктуре;

6. Неефикасност јвних енергетских предузећа;

7. Наслеђе опустошеног природног простора и прекомерно загађење вода, ваздуха и земљишта узроковано енергетиком;
8.  Низак ниво коришћења технологија са ниским степеном емисија штетних материја у свим деловима енергетског циклуса

9.  Неразвијеност интерног и регионалног тржишта електричне енергије и природног гаса

10.  Недостатак стратегије привредног и друштвеног развоја земље

11.  Нетранспаретност вођења енергетске политике

12. Неразвијеност и неадекватност енергетске статистике

· Могућности (развојни потенцијали)
1. Интеграција Републике Србије у ЕУ – доследно спровођење обавеза преузетих приступањем Уговору о оснивању енергетске заједнице:
· Веће коришћење обновљивих извора енергије;

· Организовање система минималних обавезних резерви нафте и деривата нафте;

· Модернизација рафинерија у складу са стандардима ЕУ;

· Подизање могућности и обима јавно – приватног партнерства у области енергетике;

2. Подизање укупне економске конкурентности енергетских система:
· Интензивније коришћење предприступних фондова ЕУ у сектору енергетике;

· Ефикасније пословање јавних енергетских предузећа и других привредних субјеката у области енергетике;

· Привлачење страних партнера, банака и инвеститора у сигурно и дугорочно улагање у енергетски систем Србије;

· Подизање конкуренције и конкурентности у енергетици;

· Развој тржишта електричне енергије и природног гаса у земљи и региону;

· Повећање правне сигурности инвестиција;

3. Побољшање енергетске ефикасности: 

· Коришћење енергетски ефикасних технологија у целокупном енергетском циклусу;

· Увођење енергетског менанџмента у јавни, комерцијални и индустријски сектор;

· Рад ЕSCO предузећа (Предузеће за пружање енергетских услуга);
· Модернизација и ревитализација енергетске мреже и објеката;

4. Увођење принципа чистије производње у енергетском сектору:

· Одрживо коришћење обновљивих извора енергије;

· Изградња нових електроенергетских капацитета на угаљ усклађених са ЕУ стандардима;

· Интензивније коришћење природног гаса у сектору широке потрошње;

· Изградња постројења за комбиновану производњу електричне и топлотне енергије на природни гас или биогас.

5. Изградња гасовода "Јужни ток"

6. Изградња гасних интерконекција са гасоводним системима суседних земаља

7. Проширење постојећих и изградња нових капацитета за складиштење природног гаса

8. Изградња нових капацитета за пренос електричне енергије

9. Изградња нових система за транспорт и складиштење нафте и деривата.

· Претње (развоју)
1. Актуелни кризни токови енергената у свету и могућности нових енергетских "шокова",

2. Нова нагла повећања тражње за енергентима у свету или стварање кризних жаришта која би довела до повећања цена енергената (посебно нафте и природног гаса),

3. Глобална разилажења око политике климатских промена и стратегија "чистије енергетике",

4. Продубљивање социјалне и економске кризе, раст сиромаштва, презадуженост и успорен привредни развој земље,

5. Заостајање за променама у енергетској политици у региону услед нерешених социјалних и политичких питања,

6. Неповољни демографски трендови и старења становништва,

7. Неспремност за професионализацију енергетике:

· Одсуство политичке воље да се спроведу доследне тржишне реформе у енергетици;

· Задржавање принципа "социјалних цена" енергије;

8. Заостајање и успорен технолошки развој енергетских система због неповољног економског положаја:

· Недостатак инвестиција у обнову, модернизацију и изградњу енергетских капацитета и инфраструктуре;

· Опадање поузданости енергетских постројења и опреме услед старости и слабог одржавања.
9. Неусклађеност стандарда и прописа са прописима ЕУ, односно њихово непримењивање,

10. Неповољан утицај промене климе на енергетски сектор.
10. ПЛАНИРАНИ ПРОЈЕКТИ У ЕНЕРГЕТСКОМ СЕКТОРУ ДО  2025.ГОДИНЕ
10.1.  Планирани пројекти у оквиру постојећих производних капацитета


Пројекти које је неопходно завршити у предстојећем периоду како би се одржао достигнути ниво производње:

1) у оквиру производних рударских капацитета:

· набавка опреме која недостаје и објеката за достизање производње угља од 12 милиона тона годишње на копу Тамнава Западно поље,

· набавка опреме за надокнаду дела производње угља која недостаје у РБ Колубара на копу Тамнава Западно поље,

· пројекат унапређења технологије експлатације угља у РБ Колубара у циљу повећања ефикасности и смањења утицаја на животну средину,

· набавка опреме за заменске капацитете на ПК Поље Ц, ПК Поље Е, ПК Поље Г.

2) у оквиру постојећих термо и хидрокапацитета:

· ревитализација ХЕ Ђердап 1, Бајина Башта, Зворник и Власинских ХЕ,

· завршетак ревитализације блокова Б1 и Б2 у ТЕ Никола Тесла са повећањем снаге,

· изградња петог агрегата ХЕ Бајина Башта, 

· ревитализација постојећих малих ХЕ.

10.2. Планирани пројекти изградње нових производних капацитета 


Према досадашњим анализама, повећане потребе за електричном енергијом до 2025. године могу се у значајној мери подмирити изградњом нових производних капацитета стратешким пројектима:

· завршетком изградње ТЕ Колубара Б, 

· изградњом новог блока у ТЕ Никола Тесла Б3 и у ТЕ Костолац Б3,

· реконструкцијом постојећих ТЕ – ТО на природни гас уградњом гасних турбина и то реконструкцијом ТЕ – ТО Нови Сад,

· развој пројекта отварања ПК Радљево,

· изградњом најмање 5 ХЕ на Великој Морави, 10 каскадних ХЕ на реци Ибар, 4 ХЕ на горњој Дрини, 3 ХЕ на средњој Дрини, РХЕ Ђердап 3, РХЕ Бистрица,

· изградњом малих ХЕ и производњом електричне енергије из других обновљивих извора енергије.

10.3. Планирани пројекти у оквиру дистрибутивног система

Посебна инвестициона активност предвиђена је у модернизацији целокупног дистрибутивног система, што оквирно обухвата:
· изградњу трафо-станица, као и надземних и кабловских водова свих напонских нивоа како би се подмириле растуће потребе за електричном енергијом, али и да би се побољшале напонске прилике и квалитет испоручене енергије;

· ревитализацију, реконструкцију или замену постојеће застареле опреме на већем броју трафо-станица;

· реконструкцију постојеће мреже нижих напонских нивоа (35, 20, 10 и 0,4 kV), што је у складу са локалним растом потрошње електричне енергије и подизањем квалитета снабдевања;

· унапређење, односно технолошку модернизацију мерне опреме код купаца;
· развој и набавку неопходне опреме и модерних софтверских алата за аутоматизацију и управљање објектима у дистрибутивним компанијама;

· модернизацију система наплате електричне енергије, система телекомуникација и друго.

10.4. Планирани пројекти у оквиру заштите и унапређење животне средине


Према пакету закона о заштити животне средине, који су ступили на снагу крајем децембра 2004. године, као и пакетом секторских закона и подзаконских аката, обавеза ЕПС је да до 2015. године усклади рад својих објеката са одредбама закона. То значи да ће и по националним прописима, који се усаглашавају са регулативом ЕУ, за нове и објекте који се ревитализују морати да се примењују савремене мере заштите. То подрзумева:

· за нове и термоенергетске објекте који се ревитализују – уградњу постројења за одсумпоравање и електрофилтера високе ефикасности, примену мера смањења емисије азотних оксида, уградњу постројења за пречишћавање отпадних вода, увођење нових решења транспорта и одлагања пепела, повољних са аспекта заштите животне средине;
· за руднике угља – наставак рекултивације одлагалишта јаловине увођењем нових метода, укључујући и селективно откопавање и одлагање хумуса;

· за хидроелектране – реализацију пројектима предиђених мера заштите акумулација и приобаља;

· потребно је учинити напоре да се максимално користе секундарне сировине као што су пепео, глина, шљунак, песак, уља, гуме и груго, који настају у делатностима Електропривреде Србије;

· оперативне примене флексибилних механизама Кјото протокола, коришћење могућности Механизама чистог развоја и развој трговине гасовима са ефектом стаклене баште.


11. ЗАКЉУЧАК


Енергетика је увек била и увек ће бити област од огромног значаја за економију, развој и стабилност друштва. Енергетски сектор је развојни фактор јер подстиче инвестиције и има утицај на стратешки, економски, технолошки и социјални развој привреде. Да би енергетика била стабилна, модерна и квалитетно организован сектор потребно је усагласити се са променама које се дешавају на глобалном плану уз стручно и дугорочно сагледавање њеног развоја на националном нивоу. 

Енергетски ресурси и потенцијали Републике Србије су значајно природно богатство које треба искористити за производњу електричне и топлотне енергије. Везано за необновљиве енергетске изворе у Републици Србији, резерве угља задовољавају потребе до краја овог века. Резерве нефте и природног гаса ће до 2030.године омогућити њихову производњу, док ће њихова даља експлоатација зависити од резултата геолошких истраживања за налажење нових налазишта. Што се тиче обновљивих енергетских извора, односно сектора обновљивих извора енергије, изузев хидроенергије, може се рећи да је у раној фази развоја. Биомаса у Републици Србији представља значајан енергетски потенцијал. Највећи проценат искоришћења чини потенцијал дрвне биомасе, затим потенцијал пољопривредне биомасе, а најмањи проценат искоришћења је из биоразградивог комуналног отпада. Дрвна биомаса се највећим делом налази на подручју централне Србије, а пољопривредна биомаса на подручју Војводине. Пошто се пољопривредна биомаса користи у мањој мери у односу на њен укупни потенцијал, потребно је предузети одговарајуће активности и мере на искоришћењу земљишта које није обрадиво. Остатак сточарске производње представља, такође, потенцијално занимљив извор обновљиве енергије у Србији. У највећој мери остатак сточарске производње отпада на животињски измет који се може користити као сировина за производњу биогаса. У складу са расположивим подацима, планирана је изградња и пуштање у рад неколико електрана за производњу енергије из биогаса. За електране на биогас, као и за друге обновљиве изворе енергије дефинисане су одређене мере подстицаја. Цена биогорива је већа него осталих облика обновљиве енергије. Али, биогориво је тренутно једини облик обновљиве енергије који може да реши проблеме са енергијом у оквиру сектора саобраћаја, укључујући и скоро потпуну зависност од нафте и чињеницу да је смањење емисије гасова стаклене баште нарочито тешко спровести у овом сектору.  Неопходно је да се јасно дефинишу циљеви, зато што ће произвођачи ускоро почети да пројектују возила која ће бити на путевима 2020. године, а која ће морати да користе ова горива. Од укупног хидропотенцијала у Србији тренутно је искоришћено око 60%. Остатак хидропотенцијала је искористив изградњом мини хидроелектрана. У плану, Министарства енергетике, развоја и заштите животне средине, је изградња мини хидроелектрана на 317 локација у Србији као и њихово пуштање у рад већ у 2015. и 2016. години.  Изградња поменутих мини хидроелектрана део је Националног акционог плана за искоришћење обновљивих извора по којем би до 2020.године удео обновљивих извора у укупној потрошњи енергије у Србији требало да се повећа на 27%. Република Србија по геотермалном потенцијалу спада у богатије земље. Коришћење геотермалне енергије за грејање и друге енергетске сврхе у Републици Србији је у почетној фази. Са релативно малим инвестиционим улагањима геотермална енергија може до 2020. године да покрије 10%  топлотне потрошње. Соларна енергија предтавља енергетски потенцијал Републике Србије, који се може користити за производњу електричне или топлотне енергије. Анализе су показале да оптимално пројектовани соларни грејни систем за подручје  Србије треба да задовољи тек 10 – 20 % потреба за топлотном енергијом за загревање простора. Изградња нових електроенергетских капацитета (велике хидроелектране), а посебно реверзибилних хидроелектрана може значајно да повећа технички расположив потенцијал соларне енергије за производњу електричне енергије. У Републици Србији се енергија ветра може користити у области кошавског подручја, јужног Баната, подручја источне Србије, источне стране Копаоника, подручје Златибора и Пештера као и локалитета планинских превоја на надморским висинама преко 800 метара. 
План развоја електромреже Србије за период до 2014. године предвиђа изградњу нових далековода напона 400 kW и 110 kW, као и прекогранично повезивање мреже што би могло да омогући услове за изградњу и прикључење на мрежу електрана на ветар. Глобално гледано, коришћење енергије ветра за производњу електричне енергије има велики позитиван утицај на животну средину. Србија је члан енергетске заједнице Југоисточне Европе, а њене међународне обавезе подстичу коришћење ОИЕ,  посебно коришћење енергије ветра. 

Основни циљеви развоја енергетике Републике Србије су енергетска безбедност, успостављање тржишта енергије и функционисање сектора сагласно принципима одрживог развоја, а правни и институционални оквир, као и потенцијални правци њиховог развоја у светлу активности Енергетске Заједнице и процеса придруживања Европској унији треба да омогуће остваривање тих циљева. 

У процесу приближавања Европској унији, Србија ће обликовати своју политику и правне прописе у вези обновљивих извора енергије у складу са правним нормама Европске уније. Овај процес захтева процену утицаја различитих правних и стратешких мера. Производња обновљиве енергије сама по себи представља питање оптимизације на локалном нивоу, а њена друга предност су краћи транспортни путеви до купаца, чиме се постиже већа ефикасност. У исто време, производња електричне енергије заснована на обновљивој енергији показује већи степен променљивости у односу на термоелектране, посебно када су у питању енергија ветра и соларна енергија. Из тог разлога неопходни су јака паневропска мрежна интерконекција, као и локалне способности и начини за решавање проблема променљивости производње. Ово подразумева физичке могућности као што су пумпно-акумулационе хидроелектране или флексибилне гасне турбине (најбоље у облику комбинованих циклуса и могуће когенерације), и финансијска и тржишна флексибилност, што подразумева показатеље цена „у реалном времену“ за произвођаче, снабдеваче, трговце у датом временском периоду. Исто тако, могуће је са лакоћом повећати свест купаца, што природно доводи до смањења потрошње електричне енергије. Ова тенденција постоји у оквиру Европске уније, а подржава је законодавство Европске уније утврђивањем, на пример, обавезе уградње „паметних“ бројила до 2020. године у сваком домаћинству. Република Србија је на почетку овог процеса, али може да

избегне неколико грешака које су направиле друге земље (у процесу учења) и да на тај начин брже и ефикасније напредује коришћењем већ установљене најбоље праксе у другим државама, зависно од домаћих услова. 

